qundao/data-zh-poetry huggingface dataset:
初春同张泰寰过饮李影九值其诞辰
作者：李之世
朝代：明

数齿惭余长，拈杯让汝先。祇言献岁酒，已是祝龄筵。簇柏妆春巧，盘椒矢颂鲜。觥筹商酒户，花事纪华年。浪迹僯蓬岛，著书任白玄。玉清原本姓，金粟是前缘。说法同居士，称诗儗谪仙。偶逢张果老，烂醉百花前。
初渡江书寄故园
作者：李之世
朝代：明

渡尽长江万里津，岭梅溪柳几株新。故园无恙芳菲在，草色青青似怨人。
别后寄龙门张明府
作者：李之世
朝代：明

停云在何处，渺渺天一隅。龙门百尺浪，高高不可踰。欲附长风翼，路远不我需。忼慨临江干，我怀正郁纡。古人感知己，不惜捐其躯。平生国士心，欲报将焉如。愿言流景铄，千秋竹帛垂。缄书托来鸿，聊以蔽余思。
别广文邓先生
作者：李之世
朝代：明

绛帐横经日，黄云接袂时。春光如有待，花雨本无私。桃李沾前润，风云想后期。重游惜分手，南陌柳丝丝。
别李公祖用其见赠韵
作者：李之世
朝代：明

南溟天最远，离绪与之长。去路甘棠绕，流波杜若香。清神分月朗，丽句焕云章。别后怀明德，盈盈水一方。
别李干甫
作者：李之世
朝代：明

嗟君不得意，湖海事遨游。夜雨双龙剑，寒江一叶舟。澹云孤雁杳，芳树晚风柔。别后看明月，相思漫倚楼。
别王尧韭
作者：李之世
朝代：明

墙东王居士，傲骨凌千秋。手持七寸管，旁无作者流。胸既破万卷，目亦横九州。岂学醯鸡儒，但为妻子谋。淡香然古炉，白茗点瓷瓯。有时对韵士，枯桐与纹楸。品卉商瓶史，移泉问水邮。空馆听蛙鸣，高树聆禽啾。片语證无生，莲花上上头。离合海中蘋，怆焉岁已周。天水憺空迥，浩思方悠悠。
别粟泉书一律赠僧
作者：李之世
朝代：明

山阁胧胧欲上晖，寺钟初歇汲人稀。荷封碧盎投青涧，乳摘云根下翠微。几度叮咛勤水使，十分剥啄闹禅扉。一瓢挂树从今去，带得清泠两腋归。
别舍弟
作者：李之世
朝代：明

客程一分手，征雁随南还。折柳临前浦，听莺怀故山。清时谁不羡，因病我投閒。旧业东皋下，残阳深闭关。
别邓黄二生
作者：李之世
朝代：明

一尊临水曲，露白蒹葭秋。扬舲不可住，之子去悠悠。蝉声在乔木，雁影度江楼。含情各分手，离思满芳洲。
别陈生
作者：李之世
朝代：明

平芜十里下苍茫，枫树高凝万叶霜。却望故园秋色里，不知天与大江长。
别韩孟郁
作者：李之世
朝代：明

夙昔奉君子，妙言契金兰。摘文奋逸藻，绝景蹑高坛。大雅久沈冥，沦代在其间。竦身赴瑶池，接翮汎清澜。云胡中道乖，临风戢飞翰。羽毛正催颓，文采失斓斑。流波逝东海，卷蓬没西山。轸念属睽违，何由展话言。京洛盛遨游，鲜服簪华冠。敝裘履霜雪，谁怜范叔寒。岂无绿绮琴，知音久不弹。因风扬妙曲，泠泠中肺肝。所贵心不渝，母令积思攒。
勾漏歌赠高山人
作者：李之世
朝代：明

我闻勾漏之峰亘万里，丹梯碧落浮云气。山人家住彩云西，荷锸被云斲石髓。千壑万壑云冥冥，云里依稀鸡犬声。曾是葛洪飞度处，至今丹灶留翠屏。翠屏黝窱连石屋，山人夜傍绳床宿。云磴崔嵬斸玉芝，瑶函缥缈开金箓。山人出入云气随，山人放歌铁篴吹。鸾璈凤管世不识，别有霓裳羽衣词。醉来拓笔扫丹嶂，倏忽烟霞开万状。解衣遥临磅礴前，传神偏在阿堵上。自从浪迹遍江山，转觉壶中日月閒。漫说鸱夷浮海外，那知方朔在人间。我是玉皇香案吏，一谪泥涂今若此。自分宜置丘壑中，烦君貌我丹青里。
匡云上人制斑竹龛奉佛归庐山偈以送之
作者：李之世
朝代：明

七宝庄严未是严，琅玕几点墨痕沾。香炉峰顶香云绕，疑对潇湘雨半帘。琉璃净滑露珠匀，中见如来妙净身。为问空明谁点缀，菩提无树镜无尘。
匡云上人制斑竹龛奉佛归庐山偈以送之·其一
作者：李之世
朝代：明

七宝庄严未是严，琅玕几点墨痕沾。香炉峰顶香云绕，疑对潇湘雨半帘。
匡云上人制斑竹龛奉佛归庐山偈以送之·其二
作者：李之世
朝代：明

琉璃净滑露珠匀，中见如来妙净身。为问空明谁点缀，菩提无树镜无尘。
区君玉同访西林还宿中林
作者：李之世
朝代：明

买山余未得，溪上且閒居。趁此登临兴，还来共息庐。虚牖凉生枕，残灯夜伴书。相留殊草草，相别意何如。
区彦斯茂对君玉携酒过中林访平子
作者：李之世
朝代：明

故人载酒至，石榻一开樽。访友来蒿径，课吟傍竹垣。庭兰芳气合，阶树野禽喧。值此秋光好，乘閒共晤言。
十三夜
作者：李之世
朝代：明

未觉清晖满，还惊皓魄流。夜凉清似水，云澹曲如钩。雁影冲寒塞，砧声起暮潮。孤城一长望，萧飒总悲秋。
十五夜
作者：李之世
朝代：明

暝色澹城烟。中天一镜悬。薄云微点缀，清影斗弹娟。狼籍传杯斝，纵横列几筵。酒阑兴未已，南陌共翩翩。
十八滩
作者：李之世
朝代：明

奇情因险见，山水亦人然。山水适相遇，此地得其偏。水性柔而滑，山亦静而专。相触为波涛，终古此熬煎。怒气横中流，贲育不敢前。造物多不平，险乃归山川。轴翻江倒流，一鏬走青天。奇态纷百出，意匠若为传。山水遇奇人，幽灵始一宣。
十四夜
作者：李之世
朝代：明

素月净明漪，危桥清眺时。带星光沥沥，蘸水流澌澌。岸火行相引，渔舟望屡移。严城不禁夜，玉漏正迟迟。
升天行
作者：李之世
朝代：明

龙游云雾中，飞空杳无迹。众口递交嘘，无风生羽翼。富贵信有阶，贫贱岂无极。神龙失水而陆居，虽欲升天升不得。
半岭题圆明庵
作者：李之世
朝代：明

北往南来度此关，圆明庵子住山间。前村车马忙如许，可道逢僧便借閒。
卖花郎
作者：李之世
朝代：明

卖花郎，卖花郎，年年月月为花忙。六时灌溉无停手，一岁能得几春光。男叫女啼俱不理，惜花胜于惜儿子。花正笑时尔独颦，花睡浓时尔先起。满园烂熳为谁春，花何富贵尔何贫。漫道主人爱花好，奈何花开别主人。城中日日看花醉，谁念种花人苦辛。
南山樵客歌
作者：李之世
朝代：明

朝采南山樵，暮采南山樵。南山高高，白石嶕峣。黝壑无人，阴风飂？。风飂？，多古木。云里缀荷衣，岩际搆萝屋。渴饮沆瀣，饥餐玉禾。朝朝暮暮，南山嵯峨。灵风吹我襟，甘露洒我发。薄暮采樵归，肩头两明月。采樵复采樵人，间方外共逍遥。世间甲子何曾记，洞口碧桃花自飘。
南山樵客歌
作者：李之世
朝代：明
体裁：古风

朝采南山樵，暮采南山樵。南山高高，白石嶕峣。黝壑无人，阴风飂�。风飂�，多古木。云里缀荷衣，岩际搆萝屋。渴饮沆瀣，饥餐玉禾。朝朝暮暮，南山嵯峨。灵风吹我襟，甘露洒我发。薄暮采樵归，肩头两明月。采樵复采樵人，间方外共逍遥。世间甲子何曾记，洞口碧桃花自飘。
南归过社中访念心上人
作者：李之世
朝代：明

松自娟娟水自潺，倦游因得叩禅关。阅穷世味方知淡，才到空门觉未閒。竹崦暗穿潮响细，壁光微印树痕斑。相留茶笋延清话，皓月澄江照客颜。
南昌元旦
作者：李之世
朝代：明

不逐攘攘车马尘，暂随时俗庆年新。金钱粗办施僧寺，门板分书给贾人。旅馆难逢千日醉，菜盘又见一回春。閒身自觉无拘束，万事萧疏总任真。
南池
作者：李之世
朝代：明

树隐平桥合，花藏曲坞幽。昔贤留有咏，兹地成千秋。桂棹芙蓉渚，菱歌杜若洲。南池风物好，春日羡遨游。
南浦别送嗣淳家兄赴京
作者：李之世
朝代：明

南浦溪边春水生，攀条不尽别离情。长安车马如流水，天北天南有雁声。
卢一清过访溪上
作者：李之世
朝代：明

旧业在金阊，行踪遍五羊。游兼春草发，梦与海云长。新涨菰蒲岸，轻帆书画航。逢君今夕雨，疑是对潇湘。
卧病
作者：李之世
朝代：明

岁晚怜家居，翛然一鹤如。常时亲枕簟，经月罢琴书。文债犹催逼，閒缘未断除。应门频有报，花下驻朋车。
即事
作者：李之世
朝代：明

初月澹微明，寒我莽回薄。端居不自好，呼朋走东郭。同游有童冠，步履亦参错。周折历纡途，凭凌陟层崿。峨峨百尺台，中有读书阁。古堂绝潇洒，长檠罩翠幕。有美共联翩，狂吟间浪谑。城头更漏深，半下葳蕤钥。送送出城闉，还订复还约。黑云弥四山，骤雨天边落。欲留不可留，欲去行且却。屏憩石桥阴，高谈共商略。邻翁借馀照，瓜果随意剥。须臾雨色收，广陌净如濯。携手踏歌还，褰裳复濡脚。入门雨复滋，空斋转萧索。呼童更旧衣，苦茗进一杓。终宵不成寐，悬灯照屋角。
即事
作者：李之世
朝代：明

十八滩头滩浪高。雨声滴滴水嘈嘈。万丈巉崖挽不上，漩涡一拄没长篙。舟人相顾戒舟楫，小港洄波冲舟入。息棹惟闻蛙蝇鸣，篝灯自检琴书湿。朝来拥被正高眠。直至亭午突无烟。儿童报道籯粮尽，野旷无人青草连。思向邻舟贷馀粒。欲语不语还羞涩。林生佞佛持清斋，自啖齑盐倾米汁。扬郎数米供晨炊，顾见釜中已生鱼。当年不索长安米，穷途往往叹居诸。
即次
作者：李之世
朝代：明

酸风射眸子，尘堁莽迷离。遥闻犬吠声，行近见茆茨。主人揖客入，不暇交言辞。衣裘刚抖擞，沙砾上鬓髭。倦马向枥鸣，童仆亦苦疲。权迂一日程，即次暂于兹。
厓山吊古
作者：李之世
朝代：明

逝水东流怒不回，群峰中擘海门开。两厓波浪成今古，异代衣冠入草莱。远近林峦开罨画，高低云杪缀楼台。英雄千载升沈地，击楫悲风万里来。旌旗十万度楼船，地转穷荒别有天。百战雄图今已矣，九霄龙驭竟茫然。仓皇梦失襄城路，缥缈魂游瘴海烟。何处湘灵悲鼓瑟，满江渔火对鸣舷。崚嶒奇石倚晴霄，大海风云压暮潮。涛覆星辰惊地轴，阵连鱼鸟撼天杓。人亡故国山河在，碑隐荒苔世代遥。无限哀魂招不得，断猿啼处草萧萧。濒危已失三千士，誓死犹存六尺孤。岂是龙蟠跨宝鼎，可堪鳌背奠皇图。云深越徼胡尘黯，霜冷残潮海日枯。独有金牌报国恨，至今风雨泣昆吾。废寝遗陵落照间，白云苍雾洒空山。如闻肃卫趋金闼，是否丰碑掩玉颜。玄鹤夜归华表唳，黄龙朝捧紫宸班。当时辇跸驱驰地，松桧无风响佩环。汴杭回首即荒滨，三徙逢厓事竟真。天地有灵应一涕，风波垂死泣孤臣。何来赤手堪扶国，即去黄冠亦误身。还是中华千古地，长风吹雨洗腥尘。
厓山吊古·其一
作者：李之世
朝代：明

逝水东流怒不回，群峰中擘海门开。两厓波浪成今古，异代衣冠入草莱。远近林峦开罨画，高低云杪缀楼台。英雄千载升沈地，击楫悲风万里来。
厓山吊古·其三
作者：李之世
朝代：明

崚嶒奇石倚晴霄，大海风云压暮潮。涛覆星辰惊地轴，阵连鱼鸟撼天杓。人亡故国山河在，碑隐荒苔世代遥。无限哀魂招不得，断猿啼处草萧萧。
厓山吊古·其二
作者：李之世
朝代：明

旌旗十万度楼船，地转穷荒别有天。百战雄图今已矣，九霄龙驭竟茫然。仓皇梦失襄城路，缥缈魂游瘴海烟。何处湘灵悲鼓瑟，满江渔火对鸣舷。
厓山吊古·其五
作者：李之世
朝代：明

废寝遗陵落照间，白云苍雾洒空山。如闻肃卫趋金闼，是否丰碑掩玉颜。玄鹤夜归华表唳，黄龙朝捧紫宸班。当时辇跸驱驰地，松桧无风响佩环。
厓山吊古·其六
作者：李之世
朝代：明

汴杭回首即荒滨，三徙逢厓事竟真。天地有灵应一涕，风波垂死泣孤臣。何来赤手堪扶国，即去黄冠亦误身。还是中华千古地，长风吹雨洗腥尘。
厓山吊古·其四
作者：李之世
朝代：明

濒危已失三千士，誓死犹存六尺孤。岂是龙蟠跨宝鼎，可堪鳌背奠皇图。云深越徼胡尘黯，霜冷残潮海日枯。独有金牌报国恨，至今风雨泣昆吾。
古冈八景 其一 黄云樵笛
作者：李之世
朝代：明

深林不见人，隔林闻笛响。踏破黄云堆，樵子閒来往。
古冈八景 其七 厓门春浪
作者：李之世
朝代：明

潮声打海门，波浪变今古。中有不变魂，古木精灵语。
古冈八景 其三 皂幕晴岚
作者：李之世
朝代：明

皂幕碧云幢，遮断蓬莱馆。岚气冥濛入，不知山近远。
古冈八景 其二 紫水渔舟
作者：李之世
朝代：明

渔舟入浦溆，水流舟亦驶。回看水色鲜，错认暮山紫。
古冈八景 其五 江门晚渡
作者：李之世
朝代：明

水市喧津桥，村店临官路。一棹横孤烟，隔江人唤渡。
古冈八景 其八 象山秋月
作者：李之世
朝代：明

孤亭敞薜萝，石上留芳碣。半岭有人家，秋来拜新月。
古冈八景 其六 熊子归帆
作者：李之世
朝代：明

微茫水烟生，风雨归舟急。片帆拥塔飞，白浪如山立。
古冈八景 其四 圭峰瀑布
作者：李之世
朝代：明

飞鸟不敢近，晴天双瀑飞。却从云际望，空翠滴人衣。
古冈八景·黄云樵笛
作者：李之世
朝代：明

深林不见人，隔林闻笛响。踏破黄云堆，樵子閒来往。渔舟入浦溆，水流舟亦驶。回看水色鲜，错认暮山紫。皂幕碧云幢，遮断蓬莱馆。岚气冥濛入，不知山近远。飞鸟不敢近，晴天双瀑飞。却从云际望，空翠滴人衣。水市喧津桥，村店临官路。一棹横孤烟，隔江人唤渡。微茫水烟生，风雨归舟急。片帆拥塔飞，白浪如山立。潮声打海门，波浪变今古。中有不变魂，古木精灵语。孤亭敞薜萝，石上留芳碣。半岭有人家，秋来拜新月。
古冈八景和叶六桐明府韵 其一 黄云樵笛
作者：李之世
朝代：明

閒听风林笛一声，飞花片片递林轻。樵人指点云生处，石齿参差路未平。
古冈八景和叶六桐明府韵 其七 厓门春浪
作者：李之世
朝代：明

浪打厓门洗劫灰，空山草木变春雷。长江阅尽无穷事，閒汐閒潮自去来。
古冈八景和叶六桐明府韵 其三 皂幕晴岚
作者：李之世
朝代：明

半露云牙半插天，危峰倒卓若虚悬。试从霁后看山色，白白苍苍几缕烟。
古冈八景和叶六桐明府韵 其二 紫水渔舟
作者：李之世
朝代：明

几树疏杨间小桃，镜波如赭映城濠。渔船个个和烟宿，烟际遥山侣戴鳌。
古冈八景和叶六桐明府韵 其五 江门晚渡
作者：李之世
朝代：明

千艘如蚁集江门，却喜江声敌市喧。向晚绿杨归渡暝，远烟明灭认前村。
古冈八景和叶六桐明府韵 其八 象冈秋月
作者：李之世
朝代：明

城里佳山景最多，山腰亭子枕城阿。亭前留得棠阴在，士女秋来踏月歌。
古冈八景和叶六桐明府韵 其六 熊子归帆
作者：李之世
朝代：明

空水浮烟欲上蒸，遥瞻罛舶点飞蝇。家山处处云相似，帆影千层涛万层。
古冈八景和叶六桐明府韵 其四 圭峰瀑布
作者：李之世
朝代：明

喷瀑奔来万马强，可堪描写入诗肠。瘿瓢酌罢枕松石，也爱松风午梦凉。
古冈八景和叶六桐明府韵·黄云樵笛
作者：李之世
朝代：明

閒听风林笛一声，飞花片片递林轻。樵人指点云生处，石齿参差路未平。几树疏杨间小桃，镜波如赭映城濠。渔船个个和烟宿，烟际遥山侣戴鳌。半露云牙半插天，危峰倒卓若虚悬。试从霁后看山色，白白苍苍几缕烟。喷瀑奔来万马强，可堪描写入诗肠。瘿瓢酌罢枕松石，也爱松风午梦凉。千艘如蚁集江门，却喜江声敌市喧。向晚绿杨归渡暝，远烟明灭认前村。空水浮烟欲上蒸，遥瞻罛舶点飞蝇。家山处处云相似，帆影千层涛万层。浪打厓门洗劫灰，空山草木变春雷。长江阅尽无穷事，閒汐閒潮自去来。城里佳山景最多，山腰亭子枕城阿。亭前留得棠阴在，士女秋来踏月歌。
古意
作者：李之世
朝代：明

明镜似妾心，时时照君面。妾心如有尘，照君君自见。
古瓦盆〔歌〕
作者：李之世
朝代：明

兹物谁知贵，沙土埏埴成。既无瑰异姿，了不殊众形。为器充庖■，受水同瓶罂。幸不遭毁残，犹然保坚贞。年深貌质故，摩久刓廉棱。黯如入土色，叩作戛木声。同尘受涅缁，止水湛澄泓。清可鉴毛发，澹能怡野情。即此已可爱，玩弄幽意生。
古研歌
作者：李之世
朝代：明

古砖何年入古穴，穿井出之土脉裂。十丈寒泉閟不泄，冷光一道吹阴雪。金石匪儗色则铁，擘处恰似神工掣。有渍蚀痕蘸鬼血，其纹错缀细如缬。面稍平之微凹凸，凹者似藏轻沈涅。以手揩摩气尚馝，锐首丰下存朴拙。天然制与雕锼别，前人作事多不劣。不取其全因其缺，孤赏肯留耳目亵。誓与重泉共封闭，神气澌尽土气歇。岂料终为后人窃，穴之所有化尘屑。砖立其中神孑孑。或言文士精所结，毕竟难将物理洁。奇物从来运世阅，一砖可悟恒沙劫。
古离别曲
作者：李之世
朝代：明

长堤堤边柳如丝，堤上行人多别离。千条万条都折尽，那个攀条不泪垂。
可庐经燬另搆小苑因和东坡新居
作者：李之世
朝代：明

祝融妒我庐，幸宥垂杨影。改筑面南离，旧搆成新境。盘卉经烧残，劫灰同一屏。月来竟入之，转觉虚堂永。槿篱芟枯蘖，得雨仍抽颖。客来始一叹，沧桑亦俄顷。
叶山人自楚归携诗稿过访辄有此赠
作者：李之世
朝代：明

七十壮游世亦稀，萧萧华发映征衣。一囊诗草看犹湿，昨日潇湘江上归。一片平湖天际青，一点君山水际萍。山人诗骨清如鹤，带得烟光过洞庭。
叶山人自楚归携诗稿过访辄有此赠·其一
作者：李之世
朝代：明

七十壮游世亦稀，萧萧华发映征衣。一囊诗草看犹湿，昨日潇湘江上归。
叶山人自楚归携诗稿过访辄有此赠·其二
作者：李之世
朝代：明

一片平湖天际青，一点君山水际萍。山人诗骨清如鹤，带得烟光过洞庭。
叶道人过息庐留话兼示麦居士
作者：李之世
朝代：明

五十头颅始悟非，半条破衲搭儒衣。从教傀儡三生幻，几见丁令千岁归。锁骨已堪霾石室，枵肠犹可疗山薇。罗浮雅有游仙梦，才向君前半露机。
叹落花
作者：李之世
朝代：明

花开花更落，花落花更开。便是春风多翻覆，那得君心无去来。红颜楼上探春女，看花摘尽春花蕊。管取新妆斗丽华，宁论憔悴委泥沙。南邻思妇当阶坐，手撚残花泪交堕。
同万益之刘平子梁伯静嘉荐侄出郭酹吴非熊
作者：李之世
朝代：明

出郭霜气微，孤村澹斜阳。依依闻邻笛，我怀憯以怆。眷彼同心人，胡为委山岗。海国三千里，游魂归路长。入门不见人，但见此黄肠。旅葵蔓荒阶，枯藓上颓墙。思子平生欢，微吟暗自伤。蔬盘罗野簌，且复荐壶觞。放声聊一哭，掩袂出长廊。
同余彩震宿东山草堂
作者：李之世
朝代：明

城头月似霜，流影入松房。乍觉衣裳薄，全消枕簟凉。花阴閒命酌，石几静燃香。终夜无言说，迢迢清梦长。
同刘平子晚坐溪林
作者：李之世
朝代：明

园庐秋方晏，芳树晚条稀。寒灯听雨罢，淡月出林微。暝色乍延浦，河流欲漫矶。如何此时赏，幽抱共依依。
同区君玉宿白云山
作者：李之世
朝代：明

寂寂虚窗瞰碧岑，孤灯一榻白云阴。泉因洗钵来香积，月伴听经到法林。露冷松风生涧底，僧閒夜语隔溪深。空山秋色无人管，惟有寒螀绕砌吟。
同区季誉林阳仲过陈宪副东皋别业留题得十四韵
作者：李之世
朝代：明

绿水开名墅，青郊带院门。林幽山籁寂，沙暖谷禽喧。野渡潮通舸，芳蹊竹荫垣。荆扉临水次，瓜地接平原。旭日衔窗过，飞霞挟栋鶱。卧槎疑跨涧，纤卉杂编籓。霁色来山翠，滩声涨水浑。池方偏贮月，阁短欲延暄。灌木危栖鹳，垂藤袅挂猿。溪諠来水市，夜火望渔村。汎月移鸥楫，行春驾犊辕。词人频问字，舟子误寻源。混迹时群鹿，遗荣且避鹓。东山方系望，谁道贲丘园。
同卢一清黄逢永伍国开集陈集生太史斐园咏白鸭得轻字
作者：李之世
朝代：明

澄沙照愈洁，汎汎雪衣明。带月宿无影，随波浮共轻。花阴时逐侣，浴罢自呼名。却谢朱阑斗，来游玉沼清。
同平子君玉玩月
作者：李之世
朝代：明

中秋悬雨夕，月色可能同。素魄微亏晕，流光澹写空。连溪蘸一碧，鉴叶皎千丛。清景谁延赏，高台习习风。
同彭蒋二寅丈五里亭值雨入白衣庵礼大士
作者：李之世
朝代：明

冠盖纷衢路，停舆叩净关。慈云方覆径，法雨乍弥山。施食禽忘怖，衔花鹿共閒。犹然牵物役，到此愧尘颜。一饭依香积，千花散卜林。次寻忙处息，聊以幻调心。铎响摇空砌，潮声吼海浔。闻思路已绝，因悟观世音。
同彭蒋二寅丈五里亭值雨入白衣庵礼大士·其一
作者：李之世
朝代：明

冠盖纷衢路，停舆叩净关。慈云方覆径，法雨乍弥山。施食禽忘怖，衔花鹿共閒。犹然牵物役，到此愧尘颜。
同彭蒋二寅丈五里亭值雨入白衣庵礼大士·其二
作者：李之世
朝代：明

一饭依香积，千花散卜林。次寻忙处息，聊以幻调心。铎响摇空砌，潮声吼海浔。闻思路已绝，因悟观世音。
同文度舍弟閒步青竹园
作者：李之世
朝代：明

疏篁成聚土成坳，半是城居半是郊。名编水国非无籍，家住丛林氏有巢。沙崩欲坠藤犹结，树冗频删叶又交。隔窗梧露垂垂滴，且共研朱点易爻。
同杨亦琳游报恩寺
作者：李之世
朝代：明

初地何年梵刹开，一经残燬半蒿莱。閒楹雨榻迷蛛网，废井烟沈隐劫灰。听法愁猿窥宝座，衔花驯鹿上香台。犹传舍利含光怪，铃铎风生夜月哀。
同杨亦琳胡伯连舟中限韵
作者：李之世
朝代：明

笑对蜗角逐名场，一叶寒江去共忙。忧国尚衔腔里血，劳生难扫鬓边霜。閒商饮户杯深浅，卧听更筹话短长。酒祟诗魔降未得，羡君神力似金刚。
同杨应先朱瞻御梁喈林集程散木中秘园亭用瞻御韵
作者：李之世
朝代：明

冥濛香径滑，澹雨洒林扃。侵晓方趋省，留宾暂憩亭。花明仙掌露，草带凤池青。胜念堪留记，浮踪几聚萍。
同杨应先朱瞻御梁喈林集程散木中秘园亭用瞻御韵
作者：李之世
朝代：明

画阑藏宛转，芳树互周遮。斲石片云坠，移筠万玉斜。浓分宫苑柳，艳缀海榴花。时复清吟罢，玄言共啜茶。
同梁伯静舍弟文度送吴彦先于东郊赋别
作者：李之世
朝代：明

黯黯那能别，尊前不尽欢。日色晓衔阁，岚光晴度峦。起看江上影，遥挂片帆端。欲发频维棹，偏怜此际难。
同梁叔熹中林晚眺因而话旧赋赠
作者：李之世
朝代：明

怜君家往碧溪湾，兼有诗情溪水间。政值雨晴秋又好，却来台上望圭山。昔年载酒也同游，霜岸芙蓉叶叶秋。醉倒绿杨呼不起，一天凉月侵溪流。
同梁叔熹中林晚眺因而话旧赋赠·其一
作者：李之世
朝代：明

怜君家往碧溪湾，兼有诗情溪水间。政值雨晴秋又好，却来台上望圭山。
同梁叔熹中林晚眺因而话旧赋赠·其二
作者：李之世
朝代：明

昔年载酒也同游，霜岸芙蓉叶叶秋。醉倒绿杨呼不起，一天凉月侵溪流。
同梁叔熹过集蒋园时方营筑
作者：李之世
朝代：明

邮泉枯得活，叱石嫩能醒。乍入迷花坞，前题指柳亭。老篁稀似帚，新萏擢如钉。灌剔从兹始，再来眼必青。
同梁山人过访陈宪副有赠
作者：李之世
朝代：明

帘外青山草似茵，閒门车马寂无尘。一官荒徼仍移病，千里还家不却贫。院里莺声浑是旧，镜前华发总怜新。玄亭此日堪携酒，莫厌侯芭问字频。
同潘寰瀛王尧韭集梁澹明馆赏菊
作者：李之世
朝代：明

晶波窅窅漾池光，平曳素云过短墙。才到阶庭惊韵石，坐来衣袖染奇香。草沾馀暖犹含绿，菊领新寒尽吐黄。清露冥濛灯晻霭，恍疑身醉辋川庄。
同王虞石老师湛仲宾年丈经白沙里用区太史韵
作者：李之世
朝代：明

危楼恣攀陟，初月印澄潭。野水明鸥席，松风清麈谈。宦情悬蓟北，吾道亦天南。它日留芳躅，因之想盍簪。昔贤栖遁处，水月澹孤村。绿筱微通径，青山不碍门。临流一以眺，怀古意空存。碧玉依然在，千秋共讨论。
同王虞石老师湛仲宾年丈经白沙里用区太史韵·其一
作者：李之世
朝代：明

危楼恣攀陟，初月印澄潭。野水明鸥席，松风清麈谈。宦情悬蓟北，吾道亦天南。它日留芳躅，因之想盍簪。
同王虞石老师湛仲宾年丈经白沙里用区太史韵·其二
作者：李之世
朝代：明

昔贤栖遁处，水月澹孤村。绿筱微通径，青山不碍门。临流一以眺，怀古意空存。碧玉依然在，千秋共讨论。
同甘存之区君玉游蒲涧次长公韵
作者：李之世
朝代：明

古寺荒凉夕照前，空馀石壁泻流泉。行穿宿莽千迷道，却望悬崖一线天。涧底有蒲堪服食，山中无榻可安禅。依稀似识曾游地，莫是前身白鹤仙。
同诸子东浦放舟转入西林
作者：李之世
朝代：明

隔浦望不远，登舟行转深。谁云剩溪水，有路通西林。山馆遮红叶，人家住绿阴。閒时亦一到，那解此幽寻。
同诸子游清源庵因寻东坡井
作者：李之世
朝代：明

尽堪成小致，乍入即淹留。始识萧清趣，难从耳目求。稍嫌池尚涸，添以竹能幽。偶与閒僧约，迟余月一游。祇宜城隔断，却有径斜穿。僧饭抄盘米，园丁入寺钱。霜催榔子堕，雨濯菜牙鲜。指点迤西路，来寻学士泉。
同诸子游清源庵因寻东坡井·其一
作者：李之世
朝代：明

尽堪成小致，乍入即淹留。始识萧清趣，难从耳目求。稍嫌池尚涸，添以竹能幽。偶与閒僧约，迟余月一游。
同诸子游清源庵因寻东坡井·其二
作者：李之世
朝代：明

祇宜城隔断，却有径斜穿。僧饭抄盘米，园丁入寺钱。霜催榔子堕，雨濯菜牙鲜。指点迤西路，来寻学士泉。
同诸子赊月台玩月因怀知微
作者：李之世
朝代：明

同舟嗟靡及，复此念离群。今夜高台月，随波流照君。空阶疑积水，花影乱苔文。目极江门树，依依隔暮云。
同载赓命美赐炬公毅夜集圣符宅余独后至时圣符新婚
作者：李之世
朝代：明

幽期那忍负，薄暮我能来。莲蜡分房烛，兰肴续夜杯。暖风微送酒，芳意密传梅。城柝频移漏，更深尚未回。
同陈叔和过知微斋中听雨
作者：李之世
朝代：明

云光与草色，清影碧参差。夜榻留灯处，閒窗听雨时。炉香飘茗盏，瓶露醒花枝。忽作沈沈溜，馀流迸入池。
同韩孟郁夜访方孟旋于万福寺
作者：李之世
朝代：明

长安车马如流水，一到香林便不还。童子汲泉当茗灶，山僧补衲下松关。灯悬古榻摊书满，月照疏棂伴客閒。不是风流许玄度，谁令清净此追攀。
吕公祠
作者：李之世
朝代：明

南北风尘一骑驰，繁华如梦可胜悲。后人不解邯郸枕，秋草茫茫拜古祠。
听刘郎读书
作者：李之世
朝代：明

空斋閒掩碧苔滋，只隔重门窅若斯。惟有书声关不住，听残凉月二更时。
听雨
作者：李之世
朝代：明

灯火隔篱落，溪桥人夜渔。树随波影动，萤傍草烟疏。螟阁报更后，官衙歇鼓初。此时惟静嘿，听雨掩残书。
听雨
作者：李之世
朝代：明

生计原非利与名，若为踪迹滞颜城。忧霾厚地犹嫌浅，笑买黄河不肯清。寒入瓦炉香细细，风敲纸格火荧荧。撩人一夜潇骚雨，听彻残更梦未成。
吴彦先过访旅舍留宿
作者：李之世
朝代：明

岭上一为别，那堪十载馀。难将心曲事，去觅往来书。以我伤萍梗，逢君问起居。相留惟脱粟，休叹食无鱼。
吴非熊同梁伯静过访山斋分得里字
作者：李之世
朝代：明

柴门日夕扃，委巷谢尘轨。自非素心人，寻幽曷至此。晤言无俗韵，酬对绝繁礼。间庭纵遐玩，班坐周苔戺。山厨任简率，狼藉置杯匕。香脆剪秋莼，寒日剖霜柿。颓阳下夕阴，茶烟在竹里。
周明府席中赋赠
作者：李之世
朝代：明

使君昔朝天，凫影傍云翔。今日瞻双凫，还集旧河阳。河阳千万户，处处沾化雨。仙萼被华阴，映带甘棠树。树影何离离，偏萦去日思。居人严呵护，父老望旌旗。使君褰帷入，甘雨随车湿。冠盖夹毂迎，吏人捧案立。吏散官衙清，瑶琴拂匣鸣。泠然发新韵，彷佛旧清声。声清何浏浏，疑是南薰奏。一弹氛埃涤，再弹民物阜。愿君理此曲，长奏南风前。更以献明廷，天子寿万年。
命美邀同冯载赓集空可亭
作者：李之世
朝代：明

童方传折柬，步即到精庐。茗灶还留火，高斋才罢书。瓶芳梅臈候，砌艳卉冬馀。为爱椰阴畔，停杯待月初。
和冬至与诸生饮酒
作者：李之世
朝代：明

葭管微微动，天心在此中。始知造物意，未遣一阳穷。静息方持禁，斋心暂却饛。那堪商旅息，更讶宾朋同。玄液劳于坎，苍杓指自东。阳微风不竞，海暖气潜通。螺盏吹波绿，牙筹点漆红。风光谁是主，潦倒我成翁。书史占云瑞，农祥祝岁丰。阶蓂刚换叶，厨萐未成丛。海国三株树，神山五粒松。乘槎如贯月，破浪拟乘风。衰凤徒歌楚，无鱼岂叹冯。真成身似叶，更讶鬓如蓬。止酒思陶令，赓诗忆长公。临风数归翼，不是羡冥鸿。
和劝农
作者：李之世
朝代：明

天沃尔土，不敕尔民。一耕三食，劳逸谁真。三时弗若，兵馑相因。劝尔务农，自利利人。市利莫争，艺我黍稷。金贱谷贵，贷不可殖。驱此劳民，以稼以穑。地产明珠，饥不可食。天祻尔琼，珍饶川陆。地发秘奇，民破淳穆。惰农弗耕，奸贾利逐。环琼百室，舂粮不宿。积玉堆金，家弗可久。上智明农，相戒其偶。坊市勿嬉，并力南亩。农亦有閒，不为游手。谋食有方，务本不匮。纵不逢年，勤则有冀。物岂余悭，唯力弗至。耕凿嬉游，帝力何愧。垦我疆场，拓我边鄙。无地不毛，唯亩是履。既登嘉谷，盈箱溢轨。伏腊鸡豚，酒浓肴美。
和劝农·其一
作者：李之世
朝代：明

天沃尔土，不敕尔民。一耕三食，劳逸谁真。三时弗若，兵馑相因。劝尔务农，自利利人。
和劝农·其三
作者：李之世
朝代：明

天祻尔琼，珍饶川陆。地发秘奇，民破淳穆。惰农弗耕，奸贾利逐。环琼百室，舂粮不宿。
和劝农·其二
作者：李之世
朝代：明

市利莫争，艺我黍稷。金贱谷贵，贷不可殖。驱此劳民，以稼以穑。地产明珠，饥不可食。
和劝农·其五
作者：李之世
朝代：明

谋食有方，务本不匮。纵不逢年，勤则有冀。物岂余悭，唯力弗至。耕凿嬉游，帝力何愧。
和劝农·其六
作者：李之世
朝代：明

垦我疆场，拓我边鄙。无地不毛，唯亩是履。既登嘉谷，盈箱溢轨。伏腊鸡豚，酒浓肴美。
和劝农·其四
作者：李之世
朝代：明

积玉堆金，家弗可久。上智明农，相戒其偶。坊市勿嬉，并力南亩。农亦有閒，不为游手。
和午窗坐睡
作者：李之世
朝代：明

家有癯仙椅，坐卧便首肘。海舶致之来，今复为吾有。久失还故乡，坐忘不知久。偃息妥营魂，安閒舒足手。侍僮疑入定，客到讶中酒。我生同草木，不材以为寿。华巅难返童，神理当不朽。此中别有缘，睡觉两不受。无想亦无因，非净亦非垢。纵然化蝶去，不梦漆园叟。
和叶明府喜雨诗
作者：李之世
朝代：明

残伏方流火，先秋已蛰雷。将无祲忒序，其奈魃为灾。茂宰咨民隐，端居念讵灰。斋心陈嘏祝，望祷遍峨嵬。一雨倏而降，群峰黯未开。空濛屯晓阁，萧飒转疏槐。会以祈霖集，诗应讶雨催。登坛推哲匠，规步恧鸿裁。象岭城千雉，熊波沼一杯。江山留卓异，来者景高台。
和坡公倦夜
作者：李之世
朝代：明

夜长人意倦，展转候天明。帐绽容蚊入，窗虚恣鼠行。渐于乡梦断，翻觉旅魂清。拟作还山计，初衣补未成。
和夜卧濯足
作者：李之世
朝代：明

海南无冬春，单衣裹袷裯。生事亦云足，官贫了不忧。萤火熠幽轩，黑林叫夜鹠。洗足未登床，竹屋瓦灯留。劲风捲檐瓦，墙隙鸣飕飕。分火烹新泉，聊以芳茗投。此生愿无馀，何苦利名韝。飘泊海中槎，身世一沤浮。地既产狂泉，谁以独醒瘳。茫茫大块圈，今古跳猕猴。
和夜烧松明火
作者：李之世
朝代：明

穷冬憺阴晦，海气交冱寒。我无绛蜡炬，斗帐围红鸾。樵人割松脂，焚著青烟团。琼人轻沈檀，嗅此如茝兰。覆瓦炷其烟，收煤有一槃。我闻龙香剂，乃出松火残。恨无和胶法，弃置殊可叹。良材贵有遇，太息坐更阑。
和寄虎儿
作者：李之世
朝代：明

槟榔花兼实，蒟酱叶连根。何须啖丹荔，始羡海南村。
和平子寄宿中林
作者：李之世
朝代：明

只在此林庐，同欢不同宿。书声近相闻，得句还相续。凉雨澹幽轩，宵吟恒达旭。晨兴理盥栉，散虑恣遐瞩。叶光鉴初影，房栊霭新绿。池鱼弄浅漪，谷鸟啼深竹。耳目既无营，舒散任童仆。入林虽未深，喜无往来躅。
和旦起理发
作者：李之世
朝代：明

金鸡海上鸣，白气发龙宫。晨起搔短鬓，如霜摧秃松。茸茸不受栉，堕絮飏游风。结束神观整，颒嗽耳目通。冠簪甫云毕，朝谒何太匆。头岑体复惫，污渍衣重重。倦骥思枥槽，长鸣擞鬣骢。闻头责子羽，于我将无同。富贵不可求，神仙不可逢。讵无置身策，东郭灌园公。
和泂酌亭诗
作者：李之世
朝代：明

往来井井，于彼于兹。众口如瓶，曷辨渑淄。一土攸生，厥味莫齐。舌司鉴衡，匪曰泉私。清圣浊贤，君子是仪。既好其辨，爰系之诗。
和浴罢
作者：李之世
朝代：明

帽束滋头垢，眼昏忌脑沭。惟此土木躯，间日须一浴。一洗阴埃消，阳明始来复。兰汤候温煦，浇背徐濯腹。伸臂按其胯，摩顶遂至足。颓然四大蠲，跏趺瞑双目。放体效戏禽，齿门戛哀玉。吐纳以绵绵，灵泉任灌沃。百孔顿嘘蒸，似烟喷钻竹。暂入无怀乡，希夷路正熟。小劳身乃泰，琴书间诵读。涉趣防其流，回光湛内瞩。逝止随流坎，何须詹尹卜。庄叟赋逍遥，至人守缘督。
和潘孟与山居寒雨
作者：李之世
朝代：明

飒沓遍林阿，村居奈雨何。市声到壑尽，幽事傍农多。山作重重睡，畦添白白波。槿垣竹户外，相近不相过。入室始搴萝，支床藉以蓑。村醪堪一醉，鼓腹亦当歌。淅淅雨如注，殷殷雷乍过。惊闻豚犊响，起问夜如何。
和潘孟与山居寒雨·其一
作者：李之世
朝代：明

飒沓遍林阿，村居奈雨何。市声到壑尽，幽事傍农多。山作重重睡，畦添白白波。槿垣竹户外，相近不相过。
和潘孟与山居寒雨·其二
作者：李之世
朝代：明

入室始搴萝，支床藉以蓑。村醪堪一醉，鼓腹亦当歌。淅淅雨如注，殷殷雷乍过。惊闻豚犊响，起问夜如何。
和籴米
作者：李之世
朝代：明

饥鼠徙邻家，山僮赴米市。虽傍海人居，常餐少鲜味。顿顿摘青葵，八口仰空地。束带不任锄，蔬食犹怀愧。遥望南桥坡，青苗早抽穟。纵乏豚蹄祝，颇谙老农意。
和纵笔
作者：李之世
朝代：明

衰颜未必便成翁，掷杖登山捷似风。木庙酒阑歌一曲，山花斜映帽儿红。白发数茎映葛巾，天边海国寄閒身。虚劳门下收残草，浪说坡翁后一人。绝无薏苡像明珠，欲买沈香一片无。徒入宝山空手返，却教黎母亦欺吾。
和纵笔·其一
作者：李之世
朝代：明

衰颜未必便成翁，掷杖登山捷似风。木庙酒阑歌一曲，山花斜映帽儿红。
和纵笔·其三
作者：李之世
朝代：明

绝无薏苡像明珠，欲买沈香一片无。徒入宝山空手返，却教黎母亦欺吾。
和纵笔·其二
作者：李之世
朝代：明

白发数茎映葛巾，天边海国寄閒身。虚劳门下收残草，浪说坡翁后一人。
和羽甫家兄月下弹琴
作者：李之世
朝代：明

夕霭胧胧竹映扉，曲栏干里写音徽。林端片月时窥坐，石上流泉欲溅衣。钟响滴云来寺远，花梢移影上帘微。琴心诗骨清如许，几点寒花雪蕊飞。
和胡伯连舟中向火
作者：李之世
朝代：明

留滞休怜客况孤，薄寒相对拥湘炉。榆槐暂试新烟冷，榾柮旋将旧烬嘘。柏叶浮樽湛似碧，璚花点茗滑凝酥。长途韵事知多少，此景同君可再无。
和胡伯连赋得美人花下弹琴
作者：李之世
朝代：明

骀荡春光不自持，携将玉轸对芳蕤。莺调巧舌穿丛锦，燕掠香坭度网丝。忽听泉听飘落絮，翻疑桐韵在高枝。银蟾半照残妆淡，翠幕禁寒欲睡迟。
和苏新男见赠草堂初成
作者：李之世
朝代：明

鹿性走丛薄，蝉吟翳高枝。结茅依廨宇，丹垩不复施。花间围竹格，引蔓疏离离。短檐碍巾帻，人室始一披。海风荡雨尘，椰影莽参差。就湿浚渠浍，向隆叠城基。北窗午梦甜，直可傲轩羲。开门逢大苏，把臂一游之。琅琅矢嘉咏，四座照摩尼。瀹茗款清言，剪韭荐山卮。戏为蛮语吟，娵媀跃清池。
和观棋
作者：李之世
朝代：明

登岸造极，筑基累址。义取其争，和不为美。设险似兵，坐隐若士。雌雄未分，黑白唯二。投鞭断流，探穴取子。袖手徒观，当局忘味。惊矢落雕，游丝系鲤。制胜以谋，纵擒在指。败还自葺，胜勿浪喜。艺之云乎，道如斯耳。
和贫家静〔净〕扫地
作者：李之世
朝代：明

琼人不货帚，教童缚数头。贫家无长物，阶净竹脩脩。巧月到庭除，偏能为我留。窗明地亦洁，此乐安可媮。净秽关至性，如味别薰莸。士品亦如斯，入室人焉廋。
和连雨独饮
作者：李之世
朝代：明

旷怀览千古，事有然不然。我心古人心，相视在其间。云胡一体内，强分儒佛仙。此屈不可伸，连语叫苍天。混沌无首尾，何物是天先。茫茫针孔内，今古相往还。举杯浮积雨，但愿雨连年。沈冥杯斝中，万事可醉言。
和青堂
作者：李之世
朝代：明

轻岚点点著衣衫，花气撩人似半酣。帘外山光帘内映，绝如浓黛写江南。
和食槟榔
作者：李之世
朝代：明

千柱撑云幪，著土没其础。炎洲未是炎，万箑扇残暑。丹粒结翠房，似为饥禽禦。仙掌苞凤卵，葡萄垂马乳。鲜食珍土人，致远藉蒸煮。千艘与万轴，输挽无停阻。咽津一快喉，暂嚼滓还吐。味回橄榄甘，亦带蕨笋苦。发赪助颜酡，点绛增唇妩。园既擅素封，利亦殖富贾。推垢兼破块，能以导为补。常飧等蔬稻，药用些些许。黎水涎带醶，腹瘕似抱鼓。恶风旋鬼轮，时为头目侮。毒雾霁不开，炎沙烁日午。天施辟瘴丹，厥效为君数。最哉浮海人，眠餐力当努。地产山海珍，食谱难尽举。惟有药材悭，以此助穷旅。一钱买盈握，昏暮求必与。南中藉享奢，难为北客语。
和饮酒
作者：李之世
朝代：明

我不能饮酒，酒亦厌薄之。试问清醒徒，何如浊醉时。清浊两不受，醉醒宁在兹。未饮颜先酡，客亦不我疑。空杯谎枯肠，权为酷客持。酒肠比沧海，醉骨像邱山。山水仁知徒，醉醒何足言。中山千日醉，一饮当三年。借问蜉蝣世，深杯能几传。醉翁不在酒，而得酒中情。达士逃于酒，而争酒中名。我亦两置之，陶陶乐其生。醉吟泣风雨，落笔鬼神惊。古来才仙者，多以酒而成。鸠鴳附鹏背，我姑从汝飞。风高不得下，魄丧神亦悲。茑萝与松语，毕世为君依。长松摧为薪，问茑将安归。欢轮有时竭，爱席有时衰。当其欢爱时，尊酒莫相违。梦中闻檐溜，恍惚江浪喧。醉里下阶除，有似乘舟偏。好语不相投，觌面隔邱山。劝君但饮酒，世上少往还。醒来莫输心，醉后莫献言。五十觉前非，过此仍非是。身如衣绣刍，巫觋任赞毁。我固自为我，尔亦自为尔。从教麻与枲，不羡缟与绮。少年从我饮，照座亦英英。与语人间世，一往有快情。何必胜公荣，当杯便可倾。枝头有黄鸟，嘤嘤求匹鸣。繄我独无徒，悠然念友生。海滨逢一叟，翛翛云鹤姿。终日自行歌，手执青松枝。世人莫知识，但讶行径奇。笑指海东云，子能从我为。举头欲问之，摇手去莫羁。谷以春而获，花逢腊亦开。海上真仙都，其俗号无怀。我欲受一廛，乘桴志靡乖。勺水亦可饮，支林亦可栖。鸿雁遵沙渚，宁顾指爪泥。自来生分薄，良愿不我谐。今是昨诚非，一悟了不迷。茫茫汎苦海，是岸我即回。遵驾古城麓，路转东北隅。前冈车骑盛，蹲沓隘道途。是身如车轮，终日受人驱。从来名利场，所得孰留馀。饮酒读离骚，百城南面居。造化本无私，朝廷今有道。禽鸣桑柘间，鸡豚醉父老。炎洲气如煦，经冬苗不槁。三登嘉谷熟，四季春华好。海内未休兵，圣人方却宝。水国有波臣，拟贺平奴表。乘箄入鼠穴，大梦颠倒时。人间醉所言，俱是醒中辞。谓梦而非觉，觉亦在于兹。朝闻夕可死，尼父岂吾欺。形神将接间，请君一问之。天地一生灭，何处是真境。偶然幻作人，幻醉仍幻醒。呼我为马牛，我亦从人领。但得处于囊，不必露其颖。玄豹隐雾中，奚羡文之炳。伊人各有品，贵自成其至。莫以我之醒，而笑彼之醉。醉醒一瞬间，循还以其次。辟如巢许清，不碍夔龙贵。云壑别有缘，清朝亦有味。瀛海几由旬，中区浮为宅。我亦云水居，一官徒寄迹。山经岛有三，福地洞踰百。蜃嘘幻楼红，鳌涌雪山白。不作海上游，醯鸡亦可惜。家世学为儒，传家只一经。砚田粗有获，不必计其成。先人叨俎豆，子孙兑践更。少小习文翰，微名达天庭。清时靡所竖，何用经术鸣。举杯浮苍天，孰测余中情。屋瓦飞欲尽，沙石走狂风。海水如沸羹，大地簸其中。但愁坤轴拆，遂与河伯通。半酣逐奔潮，手挽二石弓。倚杖听鸣泉，欣然若有得。十年尘土梦，一洗耳根惑。洞然镜古初，兹理无通塞。何事繁音聒，嘈嘈满蛙蝈。对酒弄无弦，冥心返于嘿。陶公无宦情，饥乃驱之仕。行藏不问天，卷舒惟任己。荣膴非所钦，薄禄非所耻。束带见督邮，不必问乡里。自我浮于海，悠悠历星纪。卑疏虽易容，迂薄亦可止。白发已盈冠，青尊尚足恃。与我周旋者，何物最为真。惟此坏尊内，陶然太古醇。气味久不渝，一挹一清新。悠悠交中人，肝胆为越秦。流光汎酒海，大地扬曲尘。古人百不恋，惟于此物勤。我量不能胜，要令风谊亲。天上有酒星，乘槎一问津。地下有酒泉，可以漉我巾。聊和饮中诗，窃比于酒人。
和饮酒·其一
作者：李之世
朝代：明

我不能饮酒，酒亦厌薄之。试问清醒徒，何如浊醉时。清浊两不受，醉醒宁在兹。未饮颜先酡，客亦不我疑。空杯谎枯肠，权为酷客持。
和饮酒·其七
作者：李之世
朝代：明

少年从我饮，照座亦英英。与语人间世，一往有快情。何必胜公荣，当杯便可倾。枝头有黄鸟，嘤嘤求匹鸣。繄我独无徒，悠然念友生。
和饮酒·其三
作者：李之世
朝代：明

醉翁不在酒，而得酒中情。达士逃于酒，而争酒中名。我亦两置之，陶陶乐其生。醉吟泣风雨，落笔鬼神惊。古来才仙者，多以酒而成。
和饮酒·其九
作者：李之世
朝代：明

谷以春而获，花逢腊亦开。海上真仙都，其俗号无怀。我欲受一廛，乘桴志靡乖。勺水亦可饮，支林亦可栖。鸿雁遵沙渚，宁顾指爪泥。自来生分薄，良愿不我谐。今是昨诚非，一悟了不迷。茫茫汎苦海，是岸我即回。
和饮酒·其二
作者：李之世
朝代：明

酒肠比沧海，醉骨像邱山。山水仁知徒，醉醒何足言。中山千日醉，一饮当三年。借问蜉蝣世，深杯能几传。
和饮酒·其二十
作者：李之世
朝代：明

与我周旋者，何物最为真。惟此坏尊内，陶然太古醇。气味久不渝，一挹一清新。悠悠交中人，肝胆为越秦。流光汎酒海，大地扬曲尘。古人百不恋，惟于此物勤。我量不能胜，要令风谊亲。天上有酒星，乘槎一问津。地下有酒泉，可以漉我巾。聊和饮中诗，窃比于酒人。
和饮酒·其五
作者：李之世
朝代：明

梦中闻檐溜，恍惚江浪喧。醉里下阶除，有似乘舟偏。好语不相投，觌面隔邱山。劝君但饮酒，世上少往还。醒来莫输心，醉后莫献言。
和饮酒·其八
作者：李之世
朝代：明

海滨逢一叟，翛翛云鹤姿。终日自行歌，手执青松枝。世人莫知识，但讶行径奇。笑指海东云，子能从我为。举头欲问之，摇手去莫羁。
和饮酒·其六
作者：李之世
朝代：明

五十觉前非，过此仍非是。身如衣绣刍，巫觋任赞毁。我固自为我，尔亦自为尔。从教麻与枲，不羡缟与绮。
和饮酒·其十
作者：李之世
朝代：明

遵驾古城麓，路转东北隅。前冈车骑盛，蹲沓隘道途。是身如车轮，终日受人驱。从来名利场，所得孰留馀。饮酒读离骚，百城南面居。
和饮酒·其十一
作者：李之世
朝代：明

造化本无私，朝廷今有道。禽鸣桑柘间，鸡豚醉父老。炎洲气如煦，经冬苗不槁。三登嘉谷熟，四季春华好。海内未休兵，圣人方却宝。水国有波臣，拟贺平奴表。
和饮酒·其十七
作者：李之世
朝代：明

屋瓦飞欲尽，沙石走狂风。海水如沸羹，大地簸其中。但愁坤轴拆，遂与河伯通。半酣逐奔潮，手挽二石弓。
和饮酒·其十三
作者：李之世
朝代：明

天地一生灭，何处是真境。偶然幻作人，幻醉仍幻醒。呼我为马牛，我亦从人领。但得处于囊，不必露其颖。玄豹隐雾中，奚羡文之炳。
和饮酒·其十九
作者：李之世
朝代：明

陶公无宦情，饥乃驱之仕。行藏不问天，卷舒惟任己。荣膴非所钦，薄禄非所耻。束带见督邮，不必问乡里。自我浮于海，悠悠历星纪。卑疏虽易容，迂薄亦可止。白发已盈冠，青尊尚足恃。
和饮酒·其十二
作者：李之世
朝代：明

乘箄入鼠穴，大梦颠倒时。人间醉所言，俱是醒中辞。谓梦而非觉，觉亦在于兹。朝闻夕可死，尼父岂吾欺。形神将接间，请君一问之。
和饮酒·其十五
作者：李之世
朝代：明

瀛海几由旬，中区浮为宅。我亦云水居，一官徒寄迹。山经岛有三，福地洞踰百。蜃嘘幻楼红，鳌涌雪山白。不作海上游，醯鸡亦可惜。
和饮酒·其十八
作者：李之世
朝代：明

倚杖听鸣泉，欣然若有得。十年尘土梦，一洗耳根惑。洞然镜古初，兹理无通塞。何事繁音聒，嘈嘈满蛙蝈。对酒弄无弦，冥心返于嘿。
和饮酒·其十六
作者：李之世
朝代：明

家世学为儒，传家只一经。砚田粗有获，不必计其成。先人叨俎豆，子孙兑践更。少小习文翰，微名达天庭。清时靡所竖，何用经术鸣。举杯浮苍天，孰测余中情。
和饮酒·其十四
作者：李之世
朝代：明

伊人各有品，贵自成其至。莫以我之醒，而笑彼之醉。醉醒一瞬间，循还以其次。辟如巢许清，不碍夔龙贵。云壑别有缘，清朝亦有味。
和饮酒·其四
作者：李之世
朝代：明

鸠鴳附鹏背，我姑从汝飞。风高不得下，魄丧神亦悲。茑萝与松语，毕世为君依。长松摧为薪，问茑将安归。欢轮有时竭，爱席有时衰。当其欢爱时，尊酒莫相违。
和鬼蝶
作者：李之世
朝代：明

花魂偏作妖，鬼血藏金碧。腐草亦成文，点点留斑迹。
咏止酒
作者：李之世
朝代：明

欢伯招我游，愁城域我止。悲欢各有缘，不落杯匕里。两渡琼海洋，孑身抛妻子。中馈乏酒储，曷为嘉宾喜。况乃逢俗宾，投觞辄欲起。强作解事言，浊醪有妙理。知音不在弦，得趣酒可已。今我欲还山，此瓢永弃矣。辟如鼠饮河，岂必窥其涘。怀哉阮步兵，瓣香聊以祀。
哭吴非熊
作者：李之世
朝代：明

徒云归是客，难道客如归。易篑僮先散，招魂谁可依。来惊春浪阔，去及柳条稀。迢递黄山路，程程入翠微。
哭潘孟与
作者：李之世
朝代：明

閒听阴虫绕砌鸣，悲来欲恸强吞声。伊人已作经旬别，泉路今知第几程。浪把前途伤幻梦，难将后会订缘生。骑鲸若向三山去，应踏金鏊顶上行。绝世才华出世姿，即论风雅忝吾师。酒缘涉趣沾唇浅，文写灵心落纸奇。兰化香留终自远，琴亡韵窅可谁知。冷肠消得些些泪，洒向君前偏海湄。鹤矫龙昂讵可驯，暂留爪甲也惊人。荣华木槿堪观世，坚脆芭蕉合喻身。冻石一枚分虿尾，澄笺数夹隐鱼鳞。缄题箧里时时吼，始信文章恰有神。尔汝形骸顿可捐，论心直到古人前。诗闻鲤也趋庭日，痛似回兮厄运年。南海有珠光坠地，北溟无翼上摩天。邮亭尚记篝灯话，一噱新编待子传。兰径微飔曳短裾，每因退院过精庐。几人白醉同看茗，雅有玄言不及书。社结莲花今已矣，名垂竹素竟何如。酒炉便尔河山隔，从此山堂草丈馀。宋代流泉今好在，井飘金粟古龙湫。当年载酒俱陈迹，此际凭谁续胜游。夜竹一痕深有露，渚莲数片不禁秋。空留醉笔题岩石，无复羊何共唱酬。疏柳为衙草结庵，门开荒径亦三三。诗催击钵飞毫和，辩送悬河捉麈谈。儗介名山凭两屐，从酣巧鸟唤双柑。风流转觉随波去，韵事于今遍海南。风轮阵马叹时光，转悟空华礼法王。勾漏漫传丹有井，维摩休道病留方。高秋鸿鹄先垂翅，半夜奎娄顿掩芒。细简帐前书万帙，有儿差得胜中郎。
哭潘孟与·其一
作者：李之世
朝代：明

閒听阴虫绕砌鸣，悲来欲恸强吞声。伊人已作经旬别，泉路今知第几程。浪把前途伤幻梦，难将后会订缘生。骑鲸若向三山去，应踏金鏊顶上行。
哭潘孟与·其七
作者：李之世
朝代：明

疏柳为衙草结庵，门开荒径亦三三。诗催击钵飞毫和，辩送悬河捉麈谈。儗介名山凭两屐，从酣巧鸟唤双柑。风流转觉随波去，韵事于今遍海南。
哭潘孟与·其三
作者：李之世
朝代：明

鹤矫龙昂讵可驯，暂留爪甲也惊人。荣华木槿堪观世，坚脆芭蕉合喻身。冻石一枚分虿尾，澄笺数夹隐鱼鳞。缄题箧里时时吼，始信文章恰有神。
哭潘孟与·其二
作者：李之世
朝代：明

绝世才华出世姿，即论风雅忝吾师。酒缘涉趣沾唇浅，文写灵心落纸奇。兰化香留终自远，琴亡韵窅可谁知。冷肠消得些些泪，洒向君前偏海湄。
哭潘孟与·其五
作者：李之世
朝代：明

兰径微飔曳短裾，每因退院过精庐。几人白醉同看茗，雅有玄言不及书。社结莲花今已矣，名垂竹素竟何如。酒炉便尔河山隔，从此山堂草丈馀。
哭潘孟与·其八
作者：李之世
朝代：明

风轮阵马叹时光，转悟空华礼法王。勾漏漫传丹有井，维摩休道病留方。高秋鸿鹄先垂翅，半夜奎娄顿掩芒。细简帐前书万帙，有儿差得胜中郎。
哭潘孟与·其六
作者：李之世
朝代：明

宋代流泉今好在，井飘金粟古龙湫。当年载酒俱陈迹，此际凭谁续胜游。夜竹一痕深有露，渚莲数片不禁秋。空留醉笔题岩石，无复羊何共唱酬。
哭潘孟与·其四
作者：李之世
朝代：明

尔汝形骸顿可捐，论心直到古人前。诗闻鲤也趋庭日，痛似回兮厄运年。南海有珠光坠地，北溟无翼上摩天。邮亭尚记篝灯话，一噱新编待子传。
哭羽甫家兄
作者：李之世
朝代：明

只道经年别，云胡隔死生。死馀长恨事，生抱独钟情。痛极都无泪，哀来不作声。丧予堪有恸，岂但悼难兄。常时托生死，易箦不相闻。举世谁知己，偏余独负君。妻亡谁定谥，友在拾遗文。冥漠何繇荐，瓣香徒自焚。情深能寓淡，交泛雅存真。月旦归时彦，风期迈古人。江山留韵事，石火妒閒身。惟有它生愿，莲花定结邻。精神原炯炯，混俗示和光。百忍持公艺，三千客孟尝。琴心澹益远，诗格雅而苍。不独音徽邈，人今古谊亡。
哭羽甫家兄·其一
作者：李之世
朝代：明

只道经年别，云胡隔死生。死馀长恨事，生抱独钟情。痛极都无泪，哀来不作声。丧予堪有恸，岂但悼难兄。
哭羽甫家兄·其三
作者：李之世
朝代：明

情深能寓淡，交泛雅存真。月旦归时彦，风期迈古人。江山留韵事，石火妒閒身。惟有它生愿，莲花定结邻。
哭羽甫家兄·其二
作者：李之世
朝代：明

常时托生死，易箦不相闻。举世谁知己，偏余独负君。妻亡谁定谥，友在拾遗文。冥漠何繇荐，瓣香徒自焚。
哭羽甫家兄·其四
作者：李之世
朝代：明

精神原炯炯，混俗示和光。百忍持公艺，三千客孟尝。琴心澹益远，诗格雅而苍。不独音徽邈，人今古谊亡。
喜刘平子至
作者：李之世
朝代：明

清溪溪畔旧溪堂，九曲溪流曲曲长。水自潺湲花自笑，依稀前度识刘郎。
喜晴
作者：李之世
朝代：明

积雨全消暑气凉，初晴云物霭苍苍。沙边宿雾留残景，树杪垂虹带夕阳。乳燕时时将哺返，游蜂叠叠趁花忙。岁华人事俱无赖，拄杖狂歌入醉乡。
喜邢耿乃林学仲同舟赋赠
作者：李之世
朝代：明

家乡南极尽，去路与天长。各自携孤剑，相将上野航。扬舲遵水次，欣月挹山光。且喜偕心赏，计程未觉忙。
喜邢耿乃林学仲同舟赋赠
作者：李之世
朝代：明
体裁：五言律诗

家乡南极尽，去路与天长。各自携孤剑，相将上野航。扬舲遵水次，訢月挹山光。且喜偕心赏，计程未觉忙。
喜非熊再访
作者：李之世
朝代：明

乘兴非夙期，园林恣游诣。何须惊剥啄，荆扉任启闭。萧斋午梦馀，对客尚蒙袂。爱此盘石閒，袅袅荫丛筀。商风搅林木，纠干互相？。语长觞可命，坐久肴一继。何处有清音，高柳玄蝉嘒。
喜非熊再访
作者：李之世
朝代：明
体裁：古风

乘兴非夙期，园林恣游诣。何须惊剥啄，荆扉任启闭。萧斋午梦馀，对客尚蒙袂。爱此盘石閒，袅袅荫丛筀。商风搅林木，纠干互相�。语长觞可命，坐久肴一继。何处有清音，高柳玄蝉嘒。
喜高公先过访
作者：李之世
朝代：明

相见浑如旧，相怜鬓已非。壮游馀侠骨，客路换征衣。野径黄花满，秋山紫蕨肥。莫嫌生事薄，到处可忘归。
嘉会楼
作者：李之世
朝代：明

百尺飞楼抗彩霞，荒村篱畔带渔家。巡檐老鹤巢朱拱，泛浦春鸥点碧沙。庐阜堂空山月静，楚台人去暮云斜。惟馀桃李攒芳径，啼鸟年年对落花。
回龙庵访僧
作者：李之世
朝代：明

古岸沙崩路已漫，清川流水对潺潺。人从荒落见残寺，僧带斜阳归故山。为爱榕阴遮径密，偏怜鸟语伴经閒。兰桡只在官桥外，问我来时过几湾。
因病乞假避客粟泉用影九韵
作者：李之世
朝代：明

谢却常参事事慵，疏狂渐喜世相容。荷飘绿沼觇禅韵，鸟过苍苔觅字踪。细雨鸣蝉依古木，微凉洗马荫高榕。昼长门簿无来客，一枕花茵藉草茸。
因病閒居和闻子由瘦
作者：李之世
朝代：明

近服黄连稍断肉，顿顿只啖黄粱粥。窗灯眼缬未成眠，入作蚊声逐蝙蝠。朝来投牒乞移疴，刚得闭门一避俗。氍毹半拥绛帐明，冷衾未许偎红玉。风敲短檐落叶乾，寒肌隐隐生金粟。强调中气守黄庭，心花瞀眩奔狂鹿。印锁空庭鸟雀哗，山厨黠鼠欺童仆。才梳短发帽宽欹，带孔移腰形似鹄。
因萧太史上邹南皋先生
作者：李之世
朝代：明

北阙赐环荷主恩，东山一出望逾尊。百年鱼水逢今会，此日夔龙半在门。甘苦自知调鼎鼐，尘氛谁共涤乾坤。匡时须仗扶天手，筑室纷纷未敢论。
园居即影
作者：李之世
朝代：明

小小园畦半亩馀，移来花木渐扶疏。长贫闭户不出郭，閒即带经倦带锄。呼童穿沼水泠泠，缏短坭深汲不成。昨夜矶头添几尺，满林新笋一齐生。睡残春日较迟迟，兴剧还敲五字诗。一把长镵七寸管，六时那有得閒时。自然懒态厌逢人，剥啄从教耳畔频。读罢严楞无一事，就床卸却白纶巾。宛宛晴云曳钓丝，双双鸂鶒弄明漪。偶然拂水轻风过，正是前山落照时。对水柴门总不关，清溪一雨泻潺湲。千林处处如新沭，洗出林端几片山。
园居即影·其一
作者：李之世
朝代：明

小小园畦半亩馀，移来花木渐扶疏。长贫闭户不出郭，閒即带经倦带锄。
园居即影·其三
作者：李之世
朝代：明

睡残春日较迟迟，兴剧还敲五字诗。一把长镵七寸管，六时那有得閒时。
园居即影·其二
作者：李之世
朝代：明

呼童穿沼水泠泠，缏短坭深汲不成。昨夜矶头添几尺，满林新笋一齐生。
园居即影·其五
作者：李之世
朝代：明

宛宛晴云曳钓丝，双双鸂鶒弄明漪。偶然拂水轻风过，正是前山落照时。
园居即影·其六
作者：李之世
朝代：明

对水柴门总不关，清溪一雨泻潺湲。千林处处如新沭，洗出林端几片山。
园居即影·其四
作者：李之世
朝代：明

自然懒态厌逢人，剥啄从教耳畔频。读罢严楞无一事，就床卸却白纶巾。
园居社僧过宿
作者：李之世
朝代：明

阴池流活活，独树鉴青冥。曝日鱼方懒，酣林鸟乍醒。山僧来借榻，石几共陈经。忽到新潮水，潺湲倚槛听。以余常依止，于尔可当归。选石安茶灶，借栏挂衲衣。看经閒月上，施食野禽稀。不必扃前户，从无人款扉。
园居社僧过宿·其一
作者：李之世
朝代：明

阴池流活活，独树鉴青冥。曝日鱼方懒，酣林鸟乍醒。山僧来借榻，石几共陈经。忽到新潮水，潺湲倚槛听。
园居社僧过宿·其二
作者：李之世
朝代：明

以余常依止，于尔可当归。选石安茶灶，借栏挂衲衣。看经閒月上，施食野禽稀。不必扃前户，从无人款扉。
圭岭策驴卷
作者：李之世
朝代：明

山椒夐绝无人到，流水泠泠漱古苔。八十山翁不扶杖，一月骑驴来一回。洞口阴飙扫石扉，欲寻云术转微微。月明三弄云中笛，驴背松风吹葛衣。
圭岭策驴卷·其一
作者：李之世
朝代：明

山椒夐绝无人到，流水泠泠漱古苔。八十山翁不扶杖，一月骑驴来一回。
圭岭策驴卷·其二
作者：李之世
朝代：明

洞口阴飙扫石扉，欲寻云术转微微。月明三弄云中笛，驴背松风吹葛衣。
圭峰从祷同杨亦琳和王老师拈得蒸字十五韵
作者：李之世
朝代：明

大火流朱夏，炎风酿郁蒸。山农倦抱瓮，行旅暍推冰。吁畴斋心肃，叩坛祀事仍。燔柴清霭彻，奠璧晓光升。骑影半空度，峰文拾级登。丹书焚贝叶，仙梵奏迦陵。遮道来童叟，飏幡引觋僧。精诚宁物备，肸蚃叶灵承。鞭石翻玄燕，窥潭捣赤鲮。层厓染翠黛，飞溜泻渹淜。滴滴林端润，微微爽气增。排空云作阵，缀汉雨如绳。井邑烟光满，川原野望凭。津茎泽已遍，嘘槁道弥宏。讵惬三农愿，还看百祉凝。
圭峰道人
作者：李之世
朝代：明

圭峰道人黄玄峰，一瓢聊寄此山中。山空日暮无人到，汲涧烹茶餐紫松。
坊市迎神谣
作者：李之世
朝代：明

云盖层层引画幡，香花灯烛竞千门。如何水月观音现，清静场中转闹喧。听来啰唣不分明，羌笛琵琶钲鼓声。重被拥寒侬未起，街头彻夜有人行。杨枝祇合洒涓涓，化作滂沱遍大千。濡首沾裳浑不惜，看来人似饮狂泉。傅粉涂朱色色新，惊看疑鬼又疑神。世情卖得千般假，那个抛头肯露真。沿街十室九笙歌，祇道丰年乐事多。试向坊头閒借问，朝来米价定如何。勾阑选妓一齐陈，若个当头出手新。我亦逢场同作戏，不须更讶闹场人。
坊市迎神谣·其一
作者：李之世
朝代：明

云盖层层引画幡，香花灯烛竞千门。如何水月观音现，清静场中转闹喧。
坊市迎神谣·其三
作者：李之世
朝代：明

杨枝祇合洒涓涓，化作滂沱遍大千。濡首沾裳浑不惜，看来人似饮狂泉。
坊市迎神谣·其二
作者：李之世
朝代：明

听来啰唣不分明，羌笛琵琶钲鼓声。重被拥寒侬未起，街头彻夜有人行。
坊市迎神谣·其五
作者：李之世
朝代：明

沿街十室九笙歌，祇道丰年乐事多。试向坊头閒借问，朝来米价定如何。
坊市迎神谣·其六
作者：李之世
朝代：明

勾阑选妓一齐陈，若个当头出手新。我亦逢场同作戏，不须更讶闹场人。
坊市迎神谣·其四
作者：李之世
朝代：明

傅粉涂朱色色新，惊看疑鬼又疑神。世情卖得千般假，那个抛头肯露真。
坡翁云客俎经旬无肉又子由劝不读书萧然清坐乃无一事余今有类于是因和其诗
作者：李之世
朝代：明

不思何肉与冯鱼，滓秽宁教溷太虚。嗒尔坐忘南郭几，翛然人似上皇馀。身依地水真如幻，俗少耕渔近厥初。欲作琼南风土记，山经月令不胜书。
夜宿黄塘驿
作者：李之世
朝代：明

候馆迢迢未向明，劳人深夜听严更。家山故梦犹萦枕，仆马前途已戒程。冲雪自怜双鬓薄，肩云休讶一囊轻。名场苦海真谁破，屈指庾关五度行。
夜度曹溪
作者：李之世
朝代：明

一灯传影后，兹水共留名。浩淼来何处，沿洄绕化城。宁因浴佛洁，始辨入山清。自笑迷津子，褰裳此夜行。
夜投官庄
作者：李之世
朝代：明

逶迤百里道，登顿几千重。流水咽危石，阴风啸古松。晓霜人度碛，暝路仆迷踪。夜宿投村店，沾襟露气浓。
夜次大通滘
作者：李之世
朝代：明

风便船弥进，中宵尚促程。一帆江雾重，几片雪灯明。邮馆风传柝，官艘夜点兵。畏途频命旅，息桨待潮行。
夜泊京口怀韩孟郁林茂之
作者：李之世
朝代：明

危樯照烛影，独宿一江深。入夜霜逾厉，残冬气自阴。冷光摇远岸，昏雾洗空林。水落频移棹，更寒数挽衿。凄清增百虑，静黑动微吟。寂听无非感，遥遥孰赏音。
夜泊梁口
作者：李之世
朝代：明

寒沙一片白，澹月带霜痕。舟子乍停桨，人家半掩门。疏烟衔落木，微火辨遥村。暂觉离乡远，江干劳梦魂。
夜行口占示区季誉甘存之
作者：李之世
朝代：明

轮蹄交杂遝，夜语不分明。望火时投店，听鸡夜度城。堠人严逻柝，驿使抗前旌。夹毂还相问，乡关第几程。
夜起步月
作者：李之世
朝代：明

烟鸟栖初定，虚庭人独閒。长空一片月，半浸碧溪湾。邻灯半灭明，犬吠人声静。空月带流霜，遥遥弄溪影。
夜起步月·其一
作者：李之世
朝代：明

烟鸟栖初定，虚庭人独閒。长空一片月，半浸碧溪湾。
夜起步月·其二
作者：李之世
朝代：明

邻灯半灭明，犬吠人声静。空月带流霜，遥遥弄溪影。
夜起步月烹茶怀周自珍却寄
作者：李之世
朝代：明

龛灯留静夜，残梦酒初醒。起步瞻河汉，微光流户庭。鸡声破海白，虫语上帘青。正尔怀同赏，茶香入瓦瓶。
夜起烹茶
作者：李之世
朝代：明

空阶泫露竹漙漙，酒气微清枕簟寒。茶灶半消烟乍起，一钩残月碧阑干。
夜起读陈子明诗
作者：李之世
朝代：明

终夜不成寐，披衣检旧编。遐哉千古事，作者几人焉。草昧凡三变，精华或一宣。看君饶著述，他日必能传。
夜雨衣衿尽湿抱书三徙因诵坡公一夕成三迁之句即用其句和其韵
作者：李之世
朝代：明

夜气凉复佳，夕寝方陶然。我居海之南，老屋阅岁年。习久安其陋，讵云选地偏。独恨微官系，未便营舍田。常思枝鹿游，此地可卜廛。万感攒中夜，雷声复搅眠。破屋雨重重，一夕成三迁。侍儿抱残书，堆拥向案前。冷灶已沈火，敲石又无烟。因叹在官贫，或不愧昔贤。
大方伯孙公垂示云钱履之太学以四十自序诗见寄且索和余适有乞休之志依韵咏怀并遗之仍命之世属和因武严韵强成俚言用志祝望之私
作者：李之世
朝代：明

流光可似镞离弦，几许丹心剧自怜。成佛不妨千劫后，匡城须著一鞭先。勋标麟阁中朝最，文播鸡林外国传。五岳未游徒有恨，三山曾到讵无缘。霜清瘴雾宁烦扫，体净贪泉不受湔。见说麟仪皆在囿，何须龙德必于田。众生胥溺凭津渡，万古长昏藉炬然。彩笔昔投登岱赋，珍函今寄咏怀篇。度恒沙劫方成果，现宰官身亦是禅。丹衮遄归陪鹭序，沧江无恙附鸥眠。百川浩矣流宗海，五石谁其炼补天。漫道还山须及早，槐阶刚是黑头年。
大方伯王公平寇歌
作者：李之世
朝代：明

枭雏叫风古木恶，火光迸地贼星落。高牙卓处斗帐悬，八面旗门仗鼓角。炮声一响贼移营，贼酋早向营前缚。零星部落半无主，羁鸟吊巢鱼泣釜。一阵风吹栅烬灰，化作营前乾白土。马前将吏走如飞，急传令箭解重围。村村擂鼓赛神酒，驮著牛车牵犬归。
天坛从祷喜雨赋得十二韵上王老师
作者：李之世
朝代：明

方甸开黄域，圜陵象紫枢。森沈诸籁寂，惨澹百灵趋。登假皇慈降，升中嘉秩殊。就坛苍璧瘗，扫地白云铺。绿简藏金箓，朱书散赤符。云璈奏钧乐，玉醴荐行厨。展礼陈巫祝，趋跄集弁儒。咒泉兴跃蜧，挥日却踆乌。瑞蔼四和叶，神膏九土敷。濯枝宁破块，意气藉嘘枯。淋潦沾桑雉，流云傍舄凫。忻兹桃李径，披洒待昭苏。
天宁寺
作者：李之世
朝代：明

驰道夹椰阴，暝风吹冽冽。笋舆踏山影，岚重炬难彻。初日发海光，白处天疑缺。俄而诸天霁，群象灿可阅。明明蛟蜃宫，窣堵鳌背孑。何物镇山门，如来石所锲。其石滑如脂，其音清以越。僧以梃来试，禁之毋乃亵。云自海藏来，洵与震旦别。法鼓冶以金，镂文细似缬。冥思浩劫因，扪摸證石碣。天水共荒唐，难凭老衲说。我欲纪异闻，咄哉缄其舌。
天宁寺同林彦杓陈心虞曾敬济许映三
作者：李之世
朝代：明

偶从法藏窥琳宫，却讶琉璃宝界同。阿歘何年成幻住，摩尼浮浪现神通。山空每诧龙听法，海立时闻鹫呼风。惟有閒潮真不舍，曾随明月汎鸿濛。
奉怀王侍御老师
作者：李之世
朝代：明

冬尽辞家春首回，乡心一半旅鸿催。早投净业缘多病，思答清时愧不才。宿障谶来何日了，名根依旧未全灰。空衔径寸明珠在，迢递无因寄柏台。
奉慰王虞石老师
作者：李之世
朝代：明

一夜灵椿陨玉枝，西风吹梦遍江湄。中朝方藉燕然石，瘴海人看堕泪碑。马首瞻云空有恋，螭头捧檄转成悲。关河望断无消息，边塞迢迢去雁迟。
奉送姚瀛翁座师应召还朝得三十韵
作者：李之世
朝代：明

会稽日月秘，掞采发东南。似淬耶溪秀，如从石匮探。伞峰疑有笥，踌岭却无函。剑气光常越，藤笺灿若贪。产移丹穴种，瑞吐朱砂龛。九万期抟运，三千细讨覃。登□出众选，试理慎平勘。正气乔嵩峙，抡才水镜涵。鳄驯知化暴，虎渡似驱婪。载道欢声洽，行春化日酣。绩成看奏最，泽润想流甘。当宁频嘘借，诸艰久练谙。鸾栖宁恋棘，鹓序喜陪参。补衮麒麟绣，触邪獬豸簪。还朝听曳履，问俗且停骖。父老攀辕切，门生仰面惭。食恩宁望报，镂骨只中衔。向日滋桃李，干霄托楩楠。不言小自喻，交让美谁堪。抱拙技穷五，怀珍刖至三。莪应知是蔚，青岂出于蓝。广庇万间厦，常温半挟毵。台歌赓万寿，华祝颂多男。愿附扶鹏翼，欣同贺燕諵。私心徒耿耿，下视每眈眈。弱质嗟驽钝，高援起滞淹。临分怀倍剧，伫望郁如惔。棠芾遗浓荫，炎埃驱毒岚。鼓薰终解愠，燮鼎定调泔。召对劳清问，从容借箸谈。
子夜歌
作者：李之世
朝代：明

美人玉簪长，绾著蓬松髻。低头坠玉簪，散发垂至地。罗裙十二褶，褶褶绣鸳鸯。不知侬腰小，全讶罗带长。侬有一寸心，在郎心里许。郎有一寸心，教侬无觅处。不惜千金躯，奉郎一夕欢。欢了三更去，妾梦三更长。
子夜歌·其一
作者：李之世
朝代：明

美人玉簪长，绾著蓬松髻。低头坠玉簪，散发垂至地。
子夜歌·其三
作者：李之世
朝代：明

侬有一寸心，在郎心里许。郎有一寸心，教侬无觅处。
子夜歌·其二
作者：李之世
朝代：明

罗裙十二褶，褶褶绣鸳鸯。不知侬腰小，全讶罗带长。
子夜歌·其四
作者：李之世
朝代：明

不惜千金躯，奉郎一夕欢。欢了三更去，妾梦三更长。
安远除夕同韩孟郁甘存之守岁
作者：李之世
朝代：明

间关馀万里，迢递向京华。政尔逢除夕，萧然寄酒家。驿路临淮近，濉流绕郭斜。悠悠此行迈，离思满天涯。收盘随俗供，尊酒话平生。湖海穷交泪，风尘羁旅情。红颜芳岁换，白眼世途轻。顾已牵缘役，劳劳何所营。
安远除夕同韩孟郁甘存之守岁·其一
作者：李之世
朝代：明

间关馀万里，迢递向京华。政尔逢除夕，萧然寄酒家。驿路临淮近，濉流绕郭斜。悠悠此行迈，离思满天涯。
安远除夕同韩孟郁甘存之守岁·其二
作者：李之世
朝代：明

收盘随俗供，尊酒话平生。湖海穷交泪，风尘羁旅情。红颜芳岁换，白眼世途轻。顾已牵缘役，劳劳何所营。
官仓行
作者：李之世
朝代：明

官仓近在东城下，颓垣断壁连四野。芃芃白草没行人，屋鼠清晨窜古瓦。去年乡落多流民，富者给糜啖四邻。邻人得糜仰大屋，官仓都无半粒粟。富儿入粟并入官，稛载车量几万斛。此粟应从何处支，此仓之发几经时。县官何繇徵子粒，仓吏或窃饱妻儿。旦暮周身元草草，当年官吏且不保。
定帆亭晚眺和王老师
作者：李之世
朝代：明

定帆亭一望，海势净遥空。落日含馀照，轻霜带薄丛。烟霞玄圃外，鸡犬碧云中。向晚缑笙过，飘飘欲驭风。近山浮浅黛，远水淡微波。地僻惟松菊，亭閒自薜萝。桑间时引雉，池畔足笼鹅。绝壁留题处，空惭和郢歌。
定帆亭晚眺和王老师·其一
作者：李之世
朝代：明

定帆亭一望，海势净遥空。落日含馀照，轻霜带薄丛。烟霞玄圃外，鸡犬碧云中。向晚缑笙过，飘飘欲驭风。
定帆亭晚眺和王老师·其二
作者：李之世
朝代：明

近山浮浅黛，远水淡微波。地僻惟松菊，亭閒自薜萝。桑间时引雉，池畔足笼鹅。绝壁留题处，空惭和郢歌。
宝剑篇赠陈子明
作者：李之世
朝代：明

吁嗟宝剑何神异，莫是鬼国之铁、昆吾之炭铸炼而成此。请看龟文与缦理，色与青蛇差相似。灵气莽莽含天晴，混元太如合流形。阴阳媾交五行会，神工鬼哲殚经营。尘埃安得此奇物，白虹赤电降其精。世人见此三尺铁，看与铅刀差无别。即看铅刀居然别，就中神异不可说。鸊鹈模糊血花明，一种霜风寒冽冽。千年玉匣秘不开，龙虎盘拿蛟螭结。此剑一出无所藏，直之无上横无旁。左熻右㸌不可当。划然天地倏低昂，中宵北斗悬清光。含辉遁景无人见，此物由来镇非常。
客至
作者：李之世
朝代：明

闭门缘避客，客至偶开门。乍见不为礼，相看无一言。烹茶分曲涧，散帙媚幽轩。勿讶元龙傲，还令古谊存。
宿三那庵次韵赠閒道人
作者：李之世
朝代：明

三生缘事可谁谈，影里前身嘿自参。珠海寺门閒乞子，石钟山畔老瞿昙。肩头明月诗千首，床上葫芦易一函。莫道此生忙未了，因君借宿古那庵。浪说浮生六十三，休将泡影恋虚潭。颠毛秃尽那堪祝，卧胆尝来亦自甘。果腹半飘黄麦饭，盖头一把白茆庵。身前身后茫茫事，共剔寒灯五夜谈。
宿三那庵次韵赠閒道人·其一
作者：李之世
朝代：明

三生缘事可谁谈，影里前身嘿自参。珠海寺门閒乞子，石钟山畔老瞿昙。肩头明月诗千首，床上葫芦易一函。莫道此生忙未了，因君借宿古那庵。
宿三那庵次韵赠閒道人·其二
作者：李之世
朝代：明

浪说浮生六十三，休将泡影恋虚潭。颠毛秃尽那堪祝，卧胆尝来亦自甘。果腹半飘黄麦饭，盖头一把白茆庵。身前身后茫茫事，共剔寒灯五夜谈。
宿东山道院
作者：李之世
朝代：明

春入寒山渐解冰，风吹檐溜滴层层。银蟾未没金乌出，夜坐云岩不炷灯。
宿圭峰寺分韵得幽字
作者：李之世
朝代：明

绝壑天藏古洞幽，禅堂深夜一灯留。云边露湿孤峰净，树杪风含万籁秋。共倚疏林窥月色，更临曲涧听泉流。自怜浪迹空人世，到处江山足胜游。
寄何凤来读书西山
作者：李之世
朝代：明

是尔栖迟处，西山爽气增。孤亭悬树杪，小径入云层。谷鸟啼窗竹，岩花缀涧藤。冷光摇碧霭，岚彩冒疏灯。
寄何文起
作者：李之世
朝代：明

去矣年华雨鬓侵，芳游何日惬招寻。疏桐露引萝轩月，画栋云移碧砌阴。曲涧移泉通药圃，当窗列树尽瑶林。洞门旧有留题在，缘藓春来知几深。
寄冯文孺
作者：李之世
朝代：明

少年射策献长杨，彩笔同驱翰墨场。君悟莲花窥法藏，我从药里访医王。迷途转认无生路，度世虚疑不死方。大地山河皆泡影，不知何处是津梁。
寄嗣淳家兄
作者：李之世
朝代：明

洛阳千古地，宰邑有吾兄。露冕行□过，壶浆遮道迎。云遄雍邱国，花重高阳城。翘首长安近，双凫切太清。
寄头陀端公
作者：李之世
朝代：明

层层破衲冲云寒，披发蒙头不著冠。话到传心无半字，活人长施一丸丹。黄云山下漏声声，记得同师采药行。莎径稻田扪露遍，撷来蔓草不知名。三尺蒲团七尺筇，四更残漏五更钟。一声唤醒缘生梦，月在寒潭风在松。两年三度水云期，可似三生石上时。师自幻游吾幻住，相逢谁唱竹枝词。
寄头陀端公·其一
作者：李之世
朝代：明

层层破衲冲云寒，披发蒙头不著冠。话到传心无半字，活人长施一丸丹。
寄头陀端公·其三
作者：李之世
朝代：明

三尺蒲团七尺筇，四更残漏五更钟。一声唤醒缘生梦，月在寒潭风在松。
寄头陀端公·其二
作者：李之世
朝代：明

黄云山下漏声声，记得同师采药行。莎径稻田扪露遍，撷来蔓草不知名。
寄头陀端公·其四
作者：李之世
朝代：明

两年三度水云期，可似三生石上时。师自幻游吾幻住，相逢谁唱竹枝词。
寄寿尹母
作者：李之世
朝代：明

一茎仙液湛金卮，恰是槐芬萱郁时。池养苞毛今五色，庭栽瑶树亦三枝。和丸且课庭前草，弄玉常含膝畔饴。若问蓬莱清果否，碧桃方热报君知。
寄平子五羊旅舍兼讯蔡姬
作者：李之世
朝代：明

珠海迢迢问渡时。我留君去各差池。如何一盏松花酒，不共冰盘擘荔枝。
寄张约之读书白云山中
作者：李之世
朝代：明

白云山上白云居，袅袅丹梯万仞馀。君自磨厓寻胜迹，何须服食检方书。三冬琪树依瑶圃，半夜银蟾傍土除。闻道班麟还可驭，凌风聊试碧霞裾。
寄怀刘宾墀明府
作者：李之世
朝代：明

湘水遥连汉水长，美人为政有辉光。悬知潘县桃初熟，无限春晖照北堂。
寄怀罗华麓丈人
作者：李之世
朝代：明

养寂衡门下，居然丘壑尊。木奴千树橘，石室一家言。岁月乌皮几，风花绿玉樽。暌违今十载，幽意向谁论。
寄放生社诸子
作者：李之世
朝代：明

放生曾结万人缘，卜社东皋已一年。买蛤自寻鲜市去，施禽多在砌丛边。为求邻地安僧灶，早向檀那乞布钱。我亦行踪无住著，归来长侍佛炉前。
寄故园兄弟
作者：李之世
朝代：明

浮踪窅窅信萍槎，旅梦经年不到家。才入仕途都是海，备尝世态半如霞。池荒且喜蛙陈鼓，门冷从教雀噪衙。唯有流光容易度，三春空负故园花。
寄智上人
作者：李之世
朝代：明

信是空门解脱禅，诗能称圣酒称仙。江山狎作烟霞主，文字长留结习缘。松下摊经翻鸟迹，壁间题偈破苔钱。归心近逐曹溪水，何日同师坐画船。
寄罗湘林
作者：李之世
朝代：明

别来双鬓各萧骚，咫尺风烟梦寐劳。犹记墨花池畔雨，数拳奇石点庭皋。
寄舍弟
作者：李之世
朝代：明

吾侪二三子，大半不逢时。暂戢飞腾翼，谁图丘壑姿。生涯七寸管，旧业一茆茨。出处元同调，栖迟得并枝。
寄讯曲江梁国桢
作者：李之世
朝代：明

君才真扩落，空自带南冠。梁狱珠光暗，丰城斗气寒。黄金散欲尽，白眼醉相看。勿讶虞罗窄，鸿飞厉羽翰。
寄贺李本宁先生起南太常
作者：李之世
朝代：明

中朝方系望，宁许赋鸿冥。卿月临淮甸，春风过洞庭。千秋垂信史，七郡戴祥星。礼乐窥元始，英髦属典刑。宫悬今待奏，国牒已镌铭。旧好仙曹接，新题御藻馨。钟山登霁色，湖水贴天青。草莽忻殊遇，曾邀笔墨灵。先生己未春曾为余叙拙稿，故结中致感云。
寄赠卞莲生明府
作者：李之世
朝代：明

昔曾画舫汎中泠，北固寒烟入晚汀。铁瓮有城高王气，金山留带镇江灵。龙飞尚想淮河湿，凫起遥连岭树青。此日关门瞻瑞霭，黄云如盖拥郎星。
寄陈熙父
作者：李之世
朝代：明

芹芳池畔足幽栖，春日春花鸟乱啼。涧户无人昼寂寂，东风閒杀画桥西。城边十步一亭台，个个朱甍压面开。不是人间常得住，陈琳原是谪仙才。璧水澄澄玉作钩，黄云冉冉映朱楼。悬知多暇聊攀陟，到有新诗在上头。白龙池上白龙湫，分作清溪洗砚流。昨夜黑云将雨过，祇惊溪畔墨花浮。谯楼钟动夜初分，半度虚空半入云。曾是十年灯火地，那能同听不思君。东来紫水碧湾环，百折斜穿竹洞关。但得买船兼买酒，不妨同去又同还。
寄陈熙父·其一
作者：李之世
朝代：明

芹芳池畔足幽栖，春日春花鸟乱啼。涧户无人昼寂寂，东风閒杀画桥西。
寄陈熙父·其三
作者：李之世
朝代：明

璧水澄澄玉作钩，黄云冉冉映朱楼。悬知多暇聊攀陟，到有新诗在上头。
寄陈熙父·其二
作者：李之世
朝代：明

城边十步一亭台，个个朱甍压面开。不是人间常得住，陈琳原是谪仙才。
寄陈熙父·其五
作者：李之世
朝代：明

谯楼钟动夜初分，半度虚空半入云。曾是十年灯火地，那能同听不思君。
寄陈熙父·其六
作者：李之世
朝代：明

东来紫水碧湾环，百折斜穿竹洞关。但得买船兼买酒，不妨同去又同还。
寄陈熙父·其四
作者：李之世
朝代：明

白龙池上白龙湫，分作清溪洗砚流。昨夜黑云将雨过，祇惊溪畔墨花浮。
寄题叶山人溪上新居
作者：李之世
朝代：明

郭外遥遥可辟喧，买居兼得带荒园。白蘋浪里藏鱼市，红树中间见酒村。小雨邮云来石榻，寒潮送月到柴门。常闻采药归家少，墙上人题姓字繁。
寄马仲高
作者：李之世
朝代：明

当年裘马盛遨游，聚散江湖一叶舟。到处逢人堪买醉，千金还掷锦缠头。
寄黄六柳
作者：李之世
朝代：明

久辞簪绂返田庐，萝薜森森称隐居。地近柴桑多种柳，林疑濠濮足观鱼。彤云染翰开金歼，清月焚香叩玉虚。此日汉庭求禅草，可云消渴老相如。
寄黎明彝
作者：李之世
朝代：明

一亭蘸水碧漫漫，独抱瑶琴候月弹。帘幕四垂看不见，晚风人倚玉阑干。
寄黎明彝
作者：李之世
朝代：明

城中车马足喧阗，羡汝郊居隔市廛。短短野桥临曲水，青青杨柳带疏烟。
寒雨怀空可亭却寄陈命美
作者：李之世
朝代：明

也知色是幻，故以空名亭。忍草沿阶长，禅花上架青。山窗一雨过，客履几人经。晓露溪痕湿，移泉到佛瓶。未知檐溜积，池水底般深。旧药应成次，新篁定出林。萧清全洗俗，疏野最宜心。正有伊人想，冲烟未可寻。
寒雨怀空可亭却寄陈命美·其一
作者：李之世
朝代：明

也知色是幻，故以空名亭。忍草沿阶长，禅花上架青。山窗一雨过，客履几人经。晓露溪痕湿，移泉到佛瓶。
寒雨怀空可亭却寄陈命美·其二
作者：李之世
朝代：明

未知檐溜积，池水底般深。旧药应成次，新篁定出林。萧清全洗俗，疏野最宜心。正有伊人想，冲烟未可寻。
寒食感怀
作者：李之世
朝代：明

由来寒食节，风雨倍悽然。人世犹如此，夜台殊可怜。垂杨烟漠漠，荒垄草芊芊。向晚乌啼急，双飞集墓田。
寒食斋居何文起将之五羊以书话别怅然赋此
作者：李之世
朝代：明

凉雨如丝草似茵，那堪病起惜芳辰。为怜涧芷思公子，况对青山别故人。野蝶乍来还乍去，啼鹃疑唤又疑嗔。盈盈一带珠江水，祇有双鱼入梦频。
寒食舟中
作者：李之世
朝代：明

旷野四无邻，征途及暮春。孤舟寒食雨，万里倦游人。乡垄音书断，松楸涕望频。一杯今日酒，谁酹故山坟。
寓金陵闻广宁失守志感
作者：李之世
朝代：明

几度筹边坐失机，广宁又见羽书飞。投鞭渡水那成阵，匹马嘶风已溃围。卧甲从抛金锁积，残兵争向玉门归。可怜当事庭如讼，今日犹云战守非。
对庭柳
作者：李之世
朝代：明

石室西边路稍纡，茆斋新搆古城隅。行人乍入迷初径，认得先生柳一株。昔我往矣柳依依，今来转觉柳芳菲。枝头黄鸟声声笑，似笑先生去又归。手折杨枝手自栽，枝枝今已出墙隈。自从雨塌墙无蔽，谁为先生守护来。尽日玄蝉咽露枝，午风庭畔柳丝丝。乍眠乍起何多事，争似先生睡足时。
对庭柳·其一
作者：李之世
朝代：明

石室西边路稍纡，茆斋新搆古城隅。行人乍入迷初径，认得先生柳一株。
对庭柳·其三
作者：李之世
朝代：明

手折杨枝手自栽，枝枝今已出墙隈。自从雨塌墙无蔽，谁为先生守护来。
对庭柳·其二
作者：李之世
朝代：明

昔我往矣柳依依，今来转觉柳芳菲。枝头黄鸟声声笑，似笑先生去又归。
对庭柳·其四
作者：李之世
朝代：明

尽日玄蝉咽露枝，午风庭畔柳丝丝。乍眠乍起何多事，争似先生睡足时。
对庭树
作者：李之世
朝代：明

不见室中人，空对庭前树。庭树发新葩，攀条人已故。荒苔封旧径，犹记游行所。幽禽亦何知，两两花间语。
对月
作者：李之世
朝代：明

秋宇何寥廓，澹宕来轻飔。皓月流空庭，清光鉴薄帏。坐揽方盈抱，迟回不在兹。逾怀平生欢，延睇独移时。
对月
作者：李之世
朝代：明

素月澹盈盈，凌波影乍生。关山一以望，砧杵几家鸣。箭浮衣荇乱，镜漾布帆轻。谁解征人怨，萧条此夜情。
对落叶
作者：李之世
朝代：明

落叶扫还积，霜林影乍空。无情偏逐水，有恨但随风。蝉翳移深树，莺归失旧丛。可怜萧索候，况是病愁中。
对酒
作者：李之世
朝代：明

微风起萍末，凉雨亦丝丝。征路聊逢此，青尊且自怡。孤云生掩映，独鸟弄涟漪。最爱湖光满，轻舟尽日移。
寿何廷尉玄谷先生
作者：李之世
朝代：明

拂曙条风应紫宸，莺声初度绮筵新。玄冠自识持平吏，彤管曾参著作臣。官驿驱邮行赴阙，家山戏綵暂娱春。金盘赐有仙人露，玉树分行捧斝频。
寿司理朱公
作者：李之世
朝代：明

玉露飘奇甸，金波涌瑞轮。轻寒难酿雪，佳气俨浮春。玄策占阳历，仓精司坎辰。时和天降岁，灵叶岳生申。邺水华照笔，庐峰秀卓旻。天衢骋逸足，溟沼奋脩鳞。执法高郎曜，分符领海漘。众流资砥柱，万象属陶甄。嘉肺平而允，仁风蔼以淳。烟消黎母瘴，浪洗蛟虮尘。沐德慈为母，赓歌寿作人。一帘壶贮月，四履锦成茵。捧日瞻明主，承流仗俊臣。忻兹桃李径，嘘咈藉洪钧。
寿周宗师三十四韵
作者：李之世
朝代：明

凤历三千纪，龙沙八百身。贞符归宝箓，华祝叶昌辰。五老降庐阜，双姑立汉滨。地灵应产杰，维岳寔生申。夙昔金闺彦，迟回玉署春。瞻天惟尺五，就日有重轮。自出南方牧，旋分海国巡。宪邦文允武，提辖士和民。铁网罗周乂，铜标纪汉臣。众流宗水鉴，梦象属陶甄。画角和门壮，朱弦清庙陈。临戎方缓带，校士每垂绅。霜日暄兼肃，玄风穆以淳。谈边聚米得，问俗察眉真。文治光三象，兵机遁八垠。山深丛藿护，海沸一堤湮。月旦凭高下，风裁迈等伦。遂令荒徼士，同饮上皇醇。竞献怀中宝，全收席上珍。抟风培劲翮，纵壑养修鳞。水蛋趁蛟市，山黎耕岛畇。断鳌擎浪箭，佩犊卧花茵。杲日随潮至，光风转律新。荣河刚荐瑞，紫气俨浮闉。九室梁为楩，八千岁是椿。丹台推仙史，清世仗端人。会接三山近，筹添五指匀。章缝环济济，璎弁走蹲蹲。香袅焚唵叭，镫华耀蚌蠙。琼浆调凤髓，金馔鲙龙唇。椎结吹红贝，越裳贡白鷷。麒麟看画像，蝌蚪待镌珉。桃李言何有，台莱咏已频。自惭叨雨露，何以答洪钧。
寿张太尊
作者：李之世
朝代：明
体裁：五言排律

淑气方回暖，花光又报朝。玄云阴垄麦，绛露洒陵苕。岁叶丰年兆，民兴太守谣。三辰七纬正，五雨十风调。地表秦封旧，胜留汉使标。暄寒气候别，耕凿土风寥。恤纬知民隐，蒲鞭创俗刁。兴文陶礼乐，驱惰习渔樵。照魅狐潜镜，锄奸莠辨苗。劬鸿遵水次，驯鹿卧山椒。涸泽防渔竭，炊沙虑釜焦。萑苻频汎海，刍粟为援辽。忧国宁辞瘁，劳民亟起彫。恩覃三户润，化洽十城饶。已讶珠还浦，更看月应潮。星临南极动，川到北溟朝。杲日扶丹毂，庆云丽绛霄。微茫仙岛近，缥缈化城遥。河伯来呈瑞，鲛人出献绡。海浮光冉冉，山攦指翘翘。酌水知河润，戴星切斗杓。竖儒何以颂，参岳奠南条。
寿张太尊
作者：李之世
朝代：明

淑气方回暖，花光又报朝。玄云阴垄麦，绛露洒陵苕。岁叶丰年兆，民兴太守谣。三辰七纬正，五雨十风调。地表秦封旧，胜留汉使标。暄寒气候别，耕凿土风寥。恤纬知民隐，蒲鞭创俗刁。兴文陶礼乐，驱惰习渔樵。照魅狐潜镜，锄奸莠辨苗。劬鸿遵水次，驯鹿卧山椒。涸泽防渔竭，炊沙虑釜焦。萑苻频汛海，刍粟为援辽。忧国宁辞瘁，劳民亟起彫。恩覃三户润，化洽十城饶。已讶珠还浦，更看月应潮。星临南极动，川到北溟朝。杲日扶丹毂，庆云丽绛霄。微茫仙岛近，缥缈化城遥。河伯来呈瑞，鲛人出献绡。海浮光冉冉，山攦指翘翘。酌水知河润，戴星切斗杓。竖儒何以颂，参岳奠南条。
寿杨隐君
作者：李之世
朝代：明

翠竹津头渡，青门郭外村。林疑濠濮想，溪似武陵源。乐道唯耽隐，忘机岂避喧。一经韦相业，数亩仲长园。玉种三株树，霞餐九节根。瑶编窥宝箓，云笈授真言。曲水罗琼馔，秋花扑羽尊。三山遥在望，红日俯天门。
寿母舅小川翁七十初度
作者：李之世
朝代：明

清时衡泌足相羊，薇省风华擅墨庄。颊映丹霞玄鹤鬓，带垂黄缬绿荷裳。花边酒盏移棋局，驴背诗情附锦囊。昨夜红桃初绽蕊，早传春信到瑶觞。
寿白太尊
作者：李之世
朝代：明

分符海国领专城，南极常依帝座明。穷发波涛支一柱，中流日月照双旌。蕊珠天上长生国，金粟人间古佛名。圣主贤臣今日事，遐方人吏颂河清。
将之五羊羽甫家兄携酒同诸子话别
作者：李之世
朝代：明

相过频如此，相离暂亦难。兰尊初汎绿，荔浦正垂丹。孤月悬乡梦，清江破晓寒。幽怀不可写，明发路漫漫。
将出京上大座师张玄中魏肖中二先生
作者：李之世
朝代：明

希世无长略，挟策干明时。时髦应景运，迂薄畴见知。仆徒理装具，言与京邑辞。倦鸟思安巢，遥遥恋南枝。岂不怀初服，眄睐属恩私。誓将策驽劣，报德以为期。
将别息庐夜坐志感
作者：李之世
朝代：明

群喧归一寂，人鸟亦交冥。暗牖能来月，澄池可数星。难将今夜意，去问草堂灵。飒飒疏槐下，风吹几叶青。
将北上过江门别林阳仲
作者：李之世
朝代：明

岂是齐竽误，谁明卞璞心。生涯随去住，吾道亦浮沈。桂棹江门坞，兰房翠岳阴。向来同燕赏，此夕漫商参。猿鹤故山梦，风尘行路吟。睽违方在即，何以叙遐襟。
将北征上侍御老师
作者：李之世
朝代：明

寒灯灿幽馆，永夜对沈沈。政有长途役，难忘迟暮心。宵钟清远寺，凉露澹疏林。惜别徒劳念，因风寄短吟。自怜甘懒拙，飒沓误儒冠。短剑空存铗，敝裘宁耐寒。戒途犹渺渺，顾径且盘盘。即未离乡井，已怀行路难。行藏俱莫问，难报是君亲。风木馀双泪，驱驰剩一身。半生焚砚债，未老倦游人。时事方蒿目，聊容招隐沦。尘劳真梦梦，四十未知非。觉路瞻犹远，空门暂可依。戒香莲漏永，清梵宝林微。胜地此为别，长谣始愿违。严程八千里，北极是京华。藿食犹怀阙，林栖岂恋家。卖琴充橐俭，策蹇问途赊。赖有连枝伴，休怜天一涯。
将北征上侍御老师·其一
作者：李之世
朝代：明

寒灯灿幽馆，永夜对沈沈。政有长途役，难忘迟暮心。宵钟清远寺，凉露澹疏林。惜别徒劳念，因风寄短吟。
将北征上侍御老师·其三
作者：李之世
朝代：明

行藏俱莫问，难报是君亲。风木馀双泪，驱驰剩一身。半生焚砚债，未老倦游人。时事方蒿目，聊容招隐沦。
将北征上侍御老师·其二
作者：李之世
朝代：明

自怜甘懒拙，飒沓误儒冠。短剑空存铗，敝裘宁耐寒。戒途犹渺渺，顾径且盘盘。即未离乡井，已怀行路难。
将北征上侍御老师·其五
作者：李之世
朝代：明

严程八千里，北极是京华。藿食犹怀阙，林栖岂恋家。卖琴充橐俭，策蹇问途赊。赖有连枝伴，休怜天一涯。
将北征上侍御老师·其四
作者：李之世
朝代：明

尘劳真梦梦，四十未知非。觉路瞻犹远，空门暂可依。戒香莲漏永，清梵宝林微。胜地此为别，长谣始愿违。
将北征书示同志
作者：李之世
朝代：明

夙昔综文苑，委志赴明时。姓名误通籍，六载乃于兹。栖迟两遭刖，抱璞翻自疑。投策返故林，开径剪茆茨。容膝谅可安，宁复较崇庳。北窗纳远岫，南荣列秀蕤。幽谷变时禽，芳塘漾碧漪。对此欣有悟，偃息忘其疲。倦鸟思安巢，岂不恋旧枝。云胡牵远役，行与家山辞。云萝恰相恋，猿鹤有馀悲。登堂慰慈母，且复念群儿。中馈久无人，寒燠谁当知。童仆三五辈，各各顾其私。居者自为欢，行者惨不怡。残书粗检点，琴剑莽无姿。敝絮足禦寒，裋褐固其宜。曰余婴世网，业已谢耘耔。干世非长略，征途杳何之。自咤还自哂，书为同调贻。
小年夕同杨亦琳胡伯连对酌分赋明日立春
作者：李之世
朝代：明

扁舟徒泛泛，野泊傍江渔。客况惊残腊，流年逼小除。消愁今夜酒，偿债几行书。独有乡园梦，先春到敝庐。
小除夕泊市叉
作者：李之世
朝代：明

江暝孤舟夜，霜残小尽年。悄寒犹自若，阴霭转凄然。水意连深澹，山容互晦暄。村灯明户户，溪鼓闹船船。序已随波逝，春应待客旋。那堪沙际宿，林露滴涓涓。
小雨池上同韩孟郁对酌
作者：李之世
朝代：明

夜听滴沥溜檐响。纸窗划电明如晃。朝来积水漫平池，萍叶离离沿阶上。我家剩水绕门前。绿筱丛中泊钓船。湘帘捲练平如席，梦里潮声到枕边。朅来市上红尘走。僦居徒傍官衢口。半亩方池澹不流，更无隙地栽花柳。今朝疑对辋川图。曲阑干外看模糊。强将芥子投杯沼，陆地岂必非江湖。乡心对此全消遣，况有高人问酒沽。
小雨集李影九
作者：李之世
朝代：明

幽清谁领略，空馆我同君。水木閒添韵，禽鱼剧赴群。诗怀看石貌，客履认苔纹。一雨池烟澹，寒花对薄醺。
少年行
作者：李之世
朝代：明

出入羽卫承华轩，追游尽是七贵门。丝绳宛转提玉尊，醉来深入胡姬宿，手撚花枝笑不言。
尔汝行赠陈子明
作者：李之世
朝代：明

陈郎听我击节歌尔汝，古人结交重意气。呜呼覆雨复翻云，此道于今已扫地。鸢肩鹤膝蛇为行，百态千容工巧媚。由来木疆性所宜，随俗纤趋我不为。相逢一笑惟尔汝，世上悠悠那得知。
尘浪
作者：李之世
朝代：明

舆行尘浪中，有如江上船。长风吹沙立，白埃漫苍天。油幕随飘蓬，肩趾失其权。平坡亦登顿，十步九翻颠。借憩古树阴，枝搅软如绵。疲役思投止，青野断人烟。殷勤慰仆御，尽力更挨延。
尹世立贻诗索余拙书倚韵有答
作者：李之世
朝代：明

春山和睡恰方浓，鸟印苍苔见字踪。欲写残经犹未了，觉来心手正双慵。钟肥王瘦费平章，腕鬼心花枉自忙。欲讶溪藤信手抹，君家酱醅尽堪藏。
尹世立贻诗索余拙书倚韵有答·其一
作者：李之世
朝代：明

春山和睡恰方浓，鸟印苍苔见字踪。欲写残经犹未了，觉来心手正双慵。
尹世立贻诗索余拙书倚韵有答·其二
作者：李之世
朝代：明

钟肥王瘦费平章，腕鬼心花枉自忙。欲讶溪藤信手抹，君家酱醅尽堪藏。
尹山云道人别余七年矣每思追寻窅无踪迹今年偶因一方士注声于余念云水孤踪不便缄札急觅扇头聊占四韵附寄之
作者：李之世
朝代：明

自信疏狂休问天，三生谁共话因缘。都门策马居人后，春社传杯让客先。醉里扶筇梅坞月，梦中吹笛铁桥烟。分明旧路君曾记，误落娑婆五十年。
山中呈万益之刘平子用平子韵
作者：李之世
朝代：明

连岗径回复，踰洞复深广。吐欱通元气，峥嵘擘仙掌。嵌空石乳垂，注壑寒流瀁。同游有二仲，俱抱烟霄想。崖欹袅自攀，葛弱扪可上。泠然发长啸，罡风来飒爽。青莎匝径繁，红蓼沿溪长。访道憩松阴，礼磬来方丈。禅关如可托，于此契幽赏。
山井
作者：李之世
朝代：明

小桥转过石岩隈，玉镜圆流印碧苔。见说一泓清似许，每晨亲汲供如来。
山堂初搆张仪吉以诗见贻次韵辄答
作者：李之世
朝代：明

便可名愚谷，因之搆息庐。垂萝丝匝户，细草蔓萦裾。独抱丘中赏，依然濠上居。看花频梦蝶，洗墨自衔鱼。小筑偏临水，荒台迥瞰虚。和烟分径竹，过雨理园蔬。柳眼经春媚，荷钱望月舒。瓶花兼露折，阶药带云锄。机息轻鸥狎，情閒野鹤如。北窗聊偃仰，午梦正蘧蘧。
山房题壁十三韵和杨亦琳
作者：李之世
朝代：明

剩水山堂幽事偏，何人高枕媚林泉。萝封小径云房湿，雨过寒塘石溜溅。隐隐渔舠藏曲岸，依依篱落带疏烟。閒搴涧芷纫芳佩，漫捲盘荷当酒船。阅世休誇双白眼，据梧时弄七朱弦。潮生桂浦寻鸥席，露滴松坛洒雁笺。简懒自便丘壑相，迂疏难结后生缘。荷锄种竹聊医俗，对客衔杯称避贤。有性久知鸠共拙，无才那得谪如仙。从抛隙日笼中过，肯借微名颊下传。燕市敝裘徒落落，梁园飞盖自翩翩。张仪去国犹存舌，支遁还山不用钱。未信腐儒生计少，床头剩有古人编。
山斋
作者：李之世
朝代：明

自是嵇康懒出，非关刘尹频来。阶前一堆黄叶，户外三尺苍苔。
山松
作者：李之世
朝代：明

龙甲龙髯袅袅青，虚堂风雨梦初醒。道人不管閒岁月，漫说深岩有茯苓。
山涧
作者：李之世
朝代：明

涧畔累累甃石斑，无泉休讶涧空閒。请君过雨时来看，嫩绿柔红流出山。
山行有感
作者：李之世
朝代：明

刺眼繁花的的新，伤心啼鸟一般春。十年前度看山眼，屈指于今到几人。
岁晏悼亡
作者：李之世
朝代：明

阵阵飕风刮骨酸，何人知道一毡寒。有儿失母长离膝，垂老无家尚恋官。欲抚哀弦惊寡鹄，时薰冻被怯双鸾。夜来归梦频频渡，海面波涛几许宽。兰幕同欢二十霜，辛寒世味备君尝。哀时独自挥新涕，卒最谁为绽旧裳。门馆时能供菹脯，山厨追念饱槽糠。椒盘薄设中庭荐，不见齐眉一举觞。招魂欲写不成文，细数从前几负君。钏铒每缘供客尽，裙簪常与侍儿分。得归香国应无恨，纵叩巫阳未必闻。儗向如来求忏度，三生缘会亦纷纷。一撮寒心已似灰，更堪抚景若为栽。镜霾尘匣光无准，锁锢香奁涩不开。屡办僧钱修法事，权因俗腊化冥财。情知此恨年年有，且纪悲歌第一回。
岁晏悼亡·其一
作者：李之世
朝代：明

阵阵飕风刮骨酸，何人知道一毡寒。有儿失母长离膝，垂老无家尚恋官。欲抚哀弦惊寡鹄，时薰冻被怯双鸾。夜来归梦频频渡，海面波涛几许宽。
岁晏悼亡·其三
作者：李之世
朝代：明

招魂欲写不成文，细数从前几负君。钏铒每缘供客尽，裙簪常与侍儿分。得归香国应无恨，纵叩巫阳未必闻。儗向如来求忏度，三生缘会亦纷纷。
岁晏悼亡·其二
作者：李之世
朝代：明

兰幕同欢二十霜，辛寒世味备君尝。哀时独自挥新涕，卒最谁为绽旧裳。门馆时能供菹脯，山厨追念饱槽糠。椒盘薄设中庭荐，不见齐眉一举觞。
岁晏悼亡·其四
作者：李之世
朝代：明

一撮寒心已似灰，更堪抚景若为栽。镜霾尘匣光无准，锁锢香奁涩不开。屡办僧钱修法事，权因俗腊化冥财。情知此恨年年有，且纪悲歌第一回。
岁暮放歌
作者：李之世
朝代：明

著书十万付名山，何如抱策叩燕关。浮名千秋俱等閒，但取黄金系肘后。还留白眼向人间，蔡公一言夺封侯。苏生十上仍不收，世间巧拙皆自谋。生憎子云老执戟，草玄卧阁风飕飕。
岁暮苦雨
作者：李之世
朝代：明

雨寒亡赖甚，兼值岁云残。老去逢辰懒，年荒度腊难。门尝稀出入，性只任眠餐。粗得调心法，无营梦亦安。阴岑难辨晓，黑暗总宜眠。大梦观生事，长贫谢俗缘。骨高仍似马，坐冷并无毡。只道为儒苦，儒官苦更然。残冬犹足恋，雪雨太无情。大地疑长夜，高天不肯明。四邻皆握粟，合境未休兵。徒有鱼肠在，终宵迸匣鸣。
岁暮苦雨·其一
作者：李之世
朝代：明

雨寒亡赖甚，兼值岁云残。老去逢辰懒，年荒度腊难。门尝稀出入，性只任眠餐。粗得调心法，无营梦亦安。
岁暮苦雨·其三
作者：李之世
朝代：明

残冬犹足恋，雪雨太无情。大地疑长夜，高天不肯明。四邻皆握粟，合境未休兵。徒有鱼肠在，终宵迸匣鸣。
岁暮苦雨·其二
作者：李之世
朝代：明

阴岑难辨晓，黑暗总宜眠。大梦观生事，长贫谢俗缘。骨高仍似马，坐冷并无毡。只道为儒苦，儒官苦更然。
岭上逢何文起
作者：李之世
朝代：明

相逢梅岭上，问我何时归。休问我来归，看我去时衣。我衣去时新，归来化淄尘。岂但化淄尘，点点渍泪痕。男儿志四方，非我恋乡里。我病日缠绵，我归良有以。问我病中情，我病难取譬。一日复一日，但觉形神瘁。君语曰无损，强饭善自将。去路与来程，一一为我详。自从十一月，辛苦离家乡。是月廿九日，办装发五羊。陆路殊劳顿，雨雪又难当。沾病抵濛里，信宿驿馆旁。馆舍荒凉甚，居人逐虎狼。病间礼南华，催程过黄塘。是时有一仆，苦病泪汪汪。初十度梅岭，就买南安船。舟次善将息，稍觉体气痊。立春到赣州，吉安过小年。一程到市汊，前病又复然。阻风彭蠡口，归心日日煎。却与舍弟别，涕泗交潺湲。元旦又五日，买舟始言旋。屡屡写家书，无人寄一字。时时望家乡，无由缩地至。今朝逢故人，恍如隔世事。我有家中人，大小平安否。君言俱平安，我恐顺应口。我有中怀绪，仓卒难记忆。就中所记者，略语难周悉。君行年初四，我返年初五。两行皆逆水，舟行那得驶。来时乡中事，约略为我陈。乡景想如昨，乡情果日新。浓淡园中景，聚散社中人。那处过从数，那个来往亲。扶留青叶翠，新鲜槟榔核。持出共对嚼，珍重故乡物。家僮来问讯，软语相宽慰。还顾波涛侣，唧唧复娓娓。大小各情亲，人情亦复尔。离合见悲欢，所贵同臭味。君今荣趋府，我独倦垂翅。浮沈各异路，浊水清尘比。前村笳鼓闹，人来迓车骑。旌旄蔽崇冈，蹲蹲走官吏。登车君于迈，策蹇我回避。
巫山高
作者：李之世
朝代：明

云雨暮仍朝。阳台入望遥。时时横翠馆，往往堕金翘。乍拂霞裾动，还承羽盖飘。凄凉千古梦，无语对空寥。
巫山高
作者：李之世
朝代：明

巫山高，高不极，琳宫贝阙造中天。云环玉佩无消息，阳台台畔碧氤氲。朝为行云暮行雨，雨散云摇不知处，暮暮朝朝空忆君。
席中赠常姬
作者：李之世
朝代：明

轻翻拍板度新声，花底微闻百啭莺。座客一时齐侧耳，就中谁是最关情。才听清歌声遏云，风前兰佩又闻薰。并刀一剪湘江水，可似湘娥百叠裙。
席中赠常姬·其一
作者：李之世
朝代：明

轻翻拍板度新声，花底微闻百啭莺。座客一时齐侧耳，就中谁是最关情。
席中赠常姬·其二
作者：李之世
朝代：明

才听清歌声遏云，风前兰佩又闻薰。并刀一剪湘江水，可似湘娥百叠裙。
席间赠黄达卿
作者：李之世
朝代：明

风流谁藉甚，闽海有狂生。白眼逢人态，黄金结客情。诗篇行处满，世事酒中轻。若问赢输理，相看一局枰。
广独漉篇
作者：李之世
朝代：明

独漉独漉，富人买田不买屋。盈箱盈囷谷累累，譬如触目皆珠玉。世间何事不求人，囊里有钱瓶有粟。卖谷又得钱，将钱复买田。操豚祝天公，但愿禾苗被垄，南亩连阡。纵有馀钱起大屋，不是载人但载谷。三级高圌品字安，圌音围，盛谷器也。臂大麻绳拦腰束。堂前幻出九疑山，厅心路转三巴曲。庭内舂声庭外闻，旧禾未打新禾续。平明张？雀窥仓，半夜搥床鼠齧椟。宾来窗畔叙琴尊，仆从请过禾堂宿。昨日雌鸡已抱卵，今朝共牛又生犊。南村庄客输乾租，东堡佃郎送赆肉。墙隈列盎酿醋酱，厨下炊烟酒正熟。平头童子鼓风轮。白日黄尘不见人。乍疑雨打鸳鸯瓦，又惊屋角春雷震。随风糠粺翩翩舞，匝地明珠颗颗匀。校晴校雨乾和湿，徵贵徵贱旧还新。门外健儿势似虎，农夫俛首遭箠楚。去年尚欠草鞋钱，今年七月无新忝。全凭杯酒解争嗔，更回悲脸陪笑语。便便坦腹坐中堂，睁眉瞋目气昂昂。漆黑乌纱充约正，朱红扁额榜勤王。案头笔架三山立，座右牙筹一尺长。天地玄黄编租簿，上中下则别田庄。花阑票子催科急，朱笔横斜批两行。独漉还独漉，苦苦卖田来买屋。破钱坏钞殚经营，不知费谷几多斛。其屋日袤其田缩。齧墙不充饥，啖柱不入腹。君不见贫人起屋富人住，后车不戒前车覆。
广独漉篇
作者：李之世
朝代：明
体裁：乐府曲辞

独漉独漉，富人买田不买屋。盈箱盈囷谷累累，譬如触目皆珠玉。世间何事不求人，囊里有钱瓶有粟。卖谷又得钱，将钱复买田。操豚祝天公，但愿禾苗被垄，南亩连阡。纵有馀钱起大屋，不是载人但载谷。三级高圌品字安，圌音围，盛谷器也。臂大麻绳拦腰束。堂前幻出九疑山，厅心路转三巴曲。庭内舂声庭外闻，旧禾未打新禾续。平明张�雀窥仓，半夜搥床鼠齧椟。宾来窗畔叙琴尊，仆从请过禾堂宿。昨日雌鸡已抱卵，今朝共牛又生犊。南村庄客输乾租，东堡佃郎送赆肉。墙隈列盎酿醋酱，厨下炊烟酒正熟。平头童子鼓风轮。白日黄尘不见人。乍疑雨打鸳鸯瓦，又惊屋角春雷震。随风糠粺翩翩舞，匝地明珠颗颗匀。校晴校雨乾和湿，徵贵徵贱旧还新。门外健儿势似虎，农夫俛首遭箠楚。去年尚欠草鞋钱，今年七月无新忝。全凭杯酒解争嗔，更回悲脸陪笑语。便便坦腹坐中堂，睁眉瞋目气昂昂。漆黑乌纱充约正，朱红扁额榜勤王。案头笔架三山立，座右牙筹一尺长。天地玄黄编租簿，上中下则别田庄。花阑票子催科急，朱笔横斜批两行。独漉还独漉，苦苦卖田来买屋。破钱坏钞殚经营，不知费谷几多斛。其屋日袤其田缩。齧墙不充饥，啖柱不入腹。君不见贫人起屋富人住，后车不戒前车覆。
庄家
作者：李之世
朝代：明

林里桔槔悬，咿咿辘轳响。郊原雨尚稀，车水灌蔬壤。崩塘差补葺，预防春潦涨。菜甲已破坭，鱼苗亦吹浪。邻里助辛勤，樽酒相遗饷。瓶盎幸馀储，牛羊渐壮旺。生事泊无忧，开怀且尽量。
庄田僧舍
作者：李之世
朝代：明

山僧不住山，庄上结茆屋。川原新雨过，处处啼布谷。农家春事忙，晓出驱黄犊。蔓草偃荆扉，山僧还独宿。
庐江叟
作者：李之世
朝代：明

庐江叟，庐江叟。扁舟横竹竿，得鱼且沽酒。朝钓庐江浔，暮宿庐江口。秋晚庐江木落时，风袅垂杨飏钓丝。绿蓑细雨归何处，炊烟一缕傍江湄。
庚申秋日恭陪王侍御老师往宁阳奉祭太师祠限韵
作者：李之世
朝代：明

千秋流韵使人思，下马城隅拜旧祠。召杜堂前歌乐只，冷风亭畔弄流飔。山僧迓客开閒院，父老逢人话往时。樗散亦叨门下士，一杯明水荐江蓠。
度岭谒张曲江祠
作者：李之世
朝代：明

前朝风度一瞻依，立马庾关望翠微。閒剔荒苔看古碣，斜阳山色逗人衣。
度清溪
作者：李之世
朝代：明

攒峰如列戟，古木郁凄迷。尽日闻猿啸，长风送马蹄。人烟茆屋午，官路板桥西。异境何曾到，磨厓觅古题。
开径
作者：李之世
朝代：明

开径遥分竹，疏流近接堤。雨含湘浦泪，春入武陵迷。细荇鱼吹浪，高枝鹊借凄。閒情应不减，风物每撩题。
归兴
作者：李之世
朝代：明

命途休叹为诗穷，自笑年辰值蝎宫。海贝有文都是锦，山魈为祟不惊铜。生金铸就疑成错，劲角柔来半似弓。燕颔虎头非我相，祇应钻纸作枯虫。听来巧舌剧喽啰，伎俩山神几许多。老骥鸣长空伏枥，羁禽力倦欲移柯。机心尽附汉阴叟，世事浑如春梦婆。新水一痕镜一曲，谋将烟艇载渔蓑。世情见说不如云，晴雨暄寒顷刻分。海有大鱼非说怪，门多罗雀莫惊群。即看蜃气俄成市，更讶雷声半在蚊。万事且拚醉里过，瓣香惟祝杜康君。路遥乡国频来梦，客久江山亦厌人。北海有航如守冻，东风无力不争春。沈郎腰瘦带移孔，范令官贫甑积尘。自瞥家园三径去，天边垂柳五回新。
归兴·其一
作者：李之世
朝代：明

命途休叹为诗穷，自笑年辰值蝎宫。海贝有文都是锦，山魈为祟不惊铜。生金铸就疑成错，劲角柔来半似弓。燕颔虎头非我相，祇应钻纸作枯虫。
归兴·其三
作者：李之世
朝代：明

世情见说不如云，晴雨暄寒顷刻分。海有大鱼非说怪，门多罗雀莫惊群。即看蜃气俄成市，更讶雷声半在蚊。万事且拚醉里过，瓣香惟祝杜康君。
归兴·其二
作者：李之世
朝代：明

听来巧舌剧喽啰，伎俩山神几许多。老骥鸣长空伏枥，羁禽力倦欲移柯。机心尽附汉阴叟，世事浑如春梦婆。新水一痕镜一曲，谋将烟艇载渔蓑。
归兴·其四
作者：李之世
朝代：明

路遥乡国频来梦，客久江山亦厌人。北海有航如守冻，东风无力不争春。沈郎腰瘦带移孔，范令官贫甑积尘。自瞥家园三径去，天边垂柳五回新。
归棹
作者：李之世
朝代：明

偶然兴尽返，如愿何曾违。京路人如织，家山吾独归。病多身念重，阅久世情微。稍觉南中煖，春来渐减衣。来路悔已远，算程归尚迟。乡心篷底月，客况镜中丝。问我还山事，东波潮涨时。夕阳深闭巷，去扫旧茆茨。
归棹·其一
作者：李之世
朝代：明

偶然兴尽返，如愿何曾违。京路人如织，家山吾独归。病多身念重，阅久世情微。稍觉南中煖，春来渐减衣。
归棹·其二
作者：李之世
朝代：明

来路悔已远，算程归尚迟。乡心篷底月，客况镜中丝。问我还山事，东波潮涨时。夕阳深闭巷，去扫旧茆茨。
录别
作者：李之世
朝代：明

一年一别君，兹别情逾恋。红颜能几时，鬒发将无变。群居不自保，况及异乡县。风尘各飘荡，安知定相见。关河冻雪深，故乡日以远。灿灿中林月，迢迢夜向徂。游子不能别，忼忾悲以呼。行役无远近，出门尽畏途。况值严冬日，身上无完襦。非无室家好，其奈饥所驱。飞埃黯河梁，回飙卷枯藿。天寒毒雾昏，挥鞭出郊郭。缅兹倦游情，临岐泪纷落。行人即远道，居者念离索。风尘事事违。行矣不如归。女萝附松柏，托根亦于兹。根株不相结，安能长相持。青阳有回晷，紫艳无重披。何以吐君怀，写作生别离。恻怆不成音，君怀谁复知。
录别·其一
作者：李之世
朝代：明

一年一别君，兹别情逾恋。红颜能几时，鬒发将无变。群居不自保，况及异乡县。风尘各飘荡，安知定相见。关河冻雪深，故乡日以远。
录别·其三
作者：李之世
朝代：明

飞埃黯河梁，回飙卷枯藿。天寒毒雾昏，挥鞭出郊郭。缅兹倦游情，临岐泪纷落。行人即远道，居者念离索。风尘事事违。行矣不如归。
录别·其二
作者：李之世
朝代：明

灿灿中林月，迢迢夜向徂。游子不能别，忼忾悲以呼。行役无远近，出门尽畏途。况值严冬日，身上无完襦。非无室家好，其奈饥所驱。
录别·其四
作者：李之世
朝代：明

女萝附松柏，托根亦于兹。根株不相结，安能长相持。青阳有回晷，紫艳无重披。何以吐君怀，写作生别离。恻怆不成音，君怀谁复知。
彩震碧浪居留题
作者：李之世
朝代：明

耽幽此结斋，一径草深霾。树阴疑压阁，日影不移阶。竹密成行次，篱蔓没安排。坐来清露重，花气逗人怀。
彭峨昆过访话别
作者：李之世
朝代：明

北风入庭户，萧索揽貂裘。以我栖迟志，逢君不榻留。江枫黄叶渡，烟舸白蘋洲。明发凤城去，茫茫不可求。
彭蠡壮游卷
作者：李之世
朝代：明

彭蠡湖边湖水秋，君去扬舲湖上游。千里湖光千斛酒，与谁同醉木兰舟。
徐济伯画白鹰歌
作者：李之世
朝代：明

徐郎写白鹰，肃肃毛欲动。铁爪盘挐大石间，其下冲波万丈涌。素波霓裳一色明，照见愁眉双目睛。长天远浦云飞断，老树一枝纵复横。徐郎真好手，胸中别作禽兽囿。摩挲落笔分翅翎，烂熳临池开花柳。曾扫上林春曙图，骨相形神色色殊。信手招云雾，决眦入毫铢。扶桑半映万林西，孤凤初鸣百鸟啼。菰蒲菡萏汎汎出，荆棘橐梨隐隐栖。此鹰一出众禽避，半空袅袅流云气。垂头一叫众鸟号，奔涛破山风动地。顿觉四壁间，滴沥水花起。阳侯入户鲛人笑，松窗漂入风湍里。水声嘈嘈下碧滩，回看却在几席间。莫是天河决，将无地轴翻。吾闻鹰是搏击鸟，此鹰此画得其妙。当日临风刷羽翰，一举万里绝云峤。即今孤崖栖，侧目江天渺。吁嗟夫威鸟文鹓世所稀，鸱鸮乱啅稻梁肥。深山大泽吾能到，尽斩蓬麻任尔飞。
徐生
作者：李之世
朝代：明

徐生七尺躯，少小轻投笔。自言亲授异人编，妙精玉女及符术。此中千年秘不传。风云遘会岂徒然。男儿致身须及早，毋令祖生先著鞭。
得何象冈宫詹书寄诗扇集序赋答
作者：李之世
朝代：明

一自投荒澨，星霜五易杓。身难依日月，梦屡切云霄。地尽天涵水，气生月应潮。津迷针是导，风利梗同飘。逆浪鱼爷壮，吹沙飓母骄。确田刀作耨，村屋苇为寮。俗古文儒盛，风偷俗尚浇。遐方徵翡贝，近地少渔樵。薄宦嗟浮海，劳薪任折腰。未能收铁网，徒自望铜标。之子今名世，天生翊圣朝。弘文资黼黻，卑论采刍荛。品藻骀增价，吹嘘羽送飙。感深唯一涕，喜极更难描。车笠盟何有，山钟气讵遥。自甘社栎弃，敢望馆材翘。山衮行当补，商彝亟待调。波臣惟有祝，报答愧明瑶。
得余彩震七夕见怀诗辄答
作者：李之世
朝代：明

待月城南钟漏迟，劳君尺素慰相思。裁成锦字云中色，疑是霓裳天上词。玉宇无声风漠漠，银河不断影差差。百年人世真萍梗，醉折瑶华欲寄谁。
得南海刘方瀛老师书辄赋一律奉答
作者：李之世
朝代：明

珠江望不极，晴色霭氤氲。万里看明月，相思隔暮云。花间琴自远，桑下雉为群。想像弦歌处，微茫一水分。
得友人山房苦雨诗次答
作者：李之世
朝代：明

不复辨昏晓，信知春日迟。云来翻作嶂，阶漫忽成池。湿灶沈烟处，閒楹生菌时。案头光灿灿，昨夜得君诗。
得韩孟郁书知有仲弟之变寄此
作者：李之世
朝代：明

得尔还家信，风霜知饱经。长途怜老马，归梦忆原鸰。客里囊先尽，愁边酒易酲。伤心池畔草，不似往年青。
怀归和送芝道人
作者：李之世
朝代：明

有士不可名，强字曰长度。戴发依空门，绾绶仍儒步。一苇泛重溟，四年海上住。琼南非我乡，海北将问渡。水云道者装，瓢衲僧行具。问我归时因，即是来时路。
怀息庐和坡翁息轩
作者：李之世
朝代：明

吾家有息庐，息身未有日。古人悼无闻，四十而五十。百年可例推，想亦无间隙。莫若早回头，可以息则息。果腹惟三餐，容身祇一席。古昔有良训，归当书之壁。
怀莫止公
作者：李之世
朝代：明

故国应难返，它山何处归。人情已可见，失路竟安依。兴寝劳魂梦，传闻有是非。灯前閒简帙，泪落忽横衣。人前犹寓札，身后曷留名。寄托情弥苦，羁离意不平。峨眉插汉峭，巫峡注湍惊。未卜君何向，余怀与恨并。
怀莫止公·其一
作者：李之世
朝代：明

故国应难返，它山何处归。人情已可见，失路竟安依。兴寝劳魂梦，传闻有是非。灯前閒简帙，泪落忽横衣。
怀莫止公·其二
作者：李之世
朝代：明

人前犹寓札，身后曷留名。寄托情弥苦，羁离意不平。峨眉插汉峭，巫峡注湍惊。未卜君何向，余怀与恨并。
思远篇
作者：李之世
朝代：明

望美人兮隔云山，被白縠兮跨紫鸾。紫鸾兮上下，我思君兮延伫。延伫兮奈何，君不见兮愁苦。山有阿兮云有端。路险难兮愁攀缘。情不真兮期不专。去不顾兮来不言。怊怅兮大息，欲往从兮迍邅。望美人兮隔江浔，河汉迥兮邈以深。霜高兮窅窅，月永兮沈沈。沈吟兮未极。泪潺湲兮沾臆。江有沚兮又有蓠。我思君兮君自知。心不同兮情易携。不敢怨兮私自悲。桂棹兮鼓兰枻，中流兮吹参差。君不听兮愁绝，欲往渡兮逶迤。
思远篇·其一
作者：李之世
朝代：明

望美人兮隔云山，被白縠兮跨紫鸾。紫鸾兮上下，我思君兮延伫。延伫兮奈何，君不见兮愁苦。山有阿兮云有端。路险难兮愁攀缘。情不真兮期不专。去不顾兮来不言。怊怅兮大息，欲往从兮迍邅。
思远篇·其二
作者：李之世
朝代：明

望美人兮隔江浔，河汉迥兮邈以深。霜高兮窅窅，月永兮沈沈。沈吟兮未极。泪潺湲兮沾臆。江有沚兮又有蓠。我思君兮君自知。心不同兮情易携。不敢怨兮私自悲。桂棹兮鼓兰枻，中流兮吹参差。君不听兮愁绝，欲往渡兮逶迤。
恭陪王老师谒白沙先生祠
作者：李之世
朝代：明

路转丛篁一径分，遗祠肃穆俨江濆。閒云不扫苍烟合，湛露长披碧树薰。曲坞潭清犹贮月，空阶苔古尽成文。宫墙此日堪翘首，蘋藻何人共荐芬。
悲永日
作者：李之世
朝代：明

滞绪已恹恹，迟景倦方永。谁云酒破愁，愁来复难整。虚槛飒回飙，萧条山阁静。几案俨遗翰，丹青幻留影。对此还如梦，悟来方一省。
悼女
作者：李之世
朝代：明

泡影空华亦幻缘，来如一梦去如烟。人间自有伤心泪，莫道蜉蝣十二年。每逢节候一兴悲，阿母来辰去忌时。转眼七年弹指过，吞声重续悼亡诗。刀尺閒抛委箧尘，犹馀丝缕一般新。把来传玩人惊诧，却道分明腕有神。桐叶拈来赋小诗，曲栏对月赏花时。如今花发空庭月，祇有寒螀泣露枝。晨妆才罢倚花前，牙管濡毫榻旧笺。茶灶未寒香未烬，碧窗閒锁日如年。阿弟趋庭尔问奇，何来片语解人颐。閒房静放葳蕤钥，绛羃笼灯写父诗。穗帐胧胧烛影斜，胆瓶依旧供时花。夜阑髣髴闻歌笑，犹忆中庭玩月华。闷来无处可招魂，花里寻香月里痕。茉莉满庭闻未况，水光疑晓又疑昏。盥手案头谱药方，为怜多病礼医王。生来未悟身同幻，供佛曾烧永寿香。清溪曲曲水悠悠，红叶西风几度秋。此日临风伤往事，两行衰泪似溪流。箧里遗编手自摩，数痕铅黛点烟螺。愁来病眼那堪阅，消得寒灯泪几多。阿母坟前是尔坟，虚空谁识幻来因。游魂若返众香国，应念衰残火宅人。
悼女·其一
作者：李之世
朝代：明

泡影空华亦幻缘，来如一梦去如烟。人间自有伤心泪，莫道蜉蝣十二年。
悼女·其七
作者：李之世
朝代：明

穗帐胧胧烛影斜，胆瓶依旧供时花。夜阑髣髴闻歌笑，犹忆中庭玩月华。
悼女·其七
作者：李之世
朝代：明
体裁：七言绝句

繐帐胧胧烛影斜，胆瓶依旧供时花。夜阑髣髴闻歌笑，犹忆中庭玩月华。
悼女·其三
作者：李之世
朝代：明

刀尺閒抛委箧尘，犹馀丝缕一般新。把来传玩人惊诧，却道分明腕有神。
悼女·其九
作者：李之世
朝代：明

盥手案头谱药方，为怜多病礼医王。生来未悟身同幻，供佛曾烧永寿香。
悼女·其二
作者：李之世
朝代：明

每逢节候一兴悲，阿母来辰去忌时。转眼七年弹指过，吞声重续悼亡诗。
悼女·其五
作者：李之世
朝代：明

晨妆才罢倚花前，牙管濡毫榻旧笺。茶灶未寒香未烬，碧窗閒锁日如年。
悼女·其八
作者：李之世
朝代：明

闷来无处可招魂，花里寻香月里痕。茉莉满庭闻未况，水光疑晓又疑昏。
悼女·其六
作者：李之世
朝代：明

阿弟趋庭尔问奇，何来片语解人颐。閒房静放葳蕤钥，绛羃笼灯写父诗。
悼女·其十
作者：李之世
朝代：明

清溪曲曲水悠悠，红叶西风几度秋。此日临风伤往事，两行衰泪似溪流。
悼女·其十一
作者：李之世
朝代：明

箧里遗编手自摩，数痕铅黛点烟螺。愁来病眼那堪阅，消得寒灯泪几多。
悼女·其十二
作者：李之世
朝代：明

阿母坟前是尔坟，虚空谁识幻来因。游魂若返众香国，应念衰残火宅人。
悼女·其四
作者：李之世
朝代：明

桐叶拈来赋小诗，曲栏对月赏花时。如今花发空庭月，祇有寒螀泣露枝。
悼钟右之
作者：李之世
朝代：明

宝剑沈渊月陨光，郤从海外悼钟郎。其人如玉温而栗，有笔生花艳且香。尚忆论文频载酒，曾因示病一登堂。当时笑语皆陈迹，观世真同大梦场。兰畹桂丛习习芬，才名少小已知闻。朱崖蚌腹真无价，大宛龙驹迥不群。雅有清谈追叔宝，年才弱冠等终军。词坛方订千秋约，不道浮生幻似云。湖海襟期聚一毡，如君标格迈时贤。风流浊世佳公子，潇洒宗之美少年。昔别曾维青雀舫，重来对写玉鸾笺。相怜多病还相慰，忽听山阳泪泫然。虽将四大等微尘，石火光中幻住身。本草无灵休问药，皮囊如蜕曷寻真。故交泪泫陈刍地，瘴海坟霾冠玉人。从此衡门无履迹，莺声啼老柳衙春。
悼钟右之·其一
作者：李之世
朝代：明

宝剑沈渊月陨光，郤从海外悼钟郎。其人如玉温而栗，有笔生花艳且香。尚忆论文频载酒，曾因示病一登堂。当时笑语皆陈迹，观世真同大梦场。
悼钟右之·其三
作者：李之世
朝代：明

湖海襟期聚一毡，如君标格迈时贤。风流浊世佳公子，潇洒宗之美少年。昔别曾维青雀舫，重来对写玉鸾笺。相怜多病还相慰，忽听山阳泪泫然。
悼钟右之·其二
作者：李之世
朝代：明

兰畹桂丛习习芬，才名少小已知闻。朱崖蚌腹真无价，大宛龙驹迥不群。雅有清谈追叔宝，年才弱冠等终军。词坛方订千秋约，不道浮生幻似云。
悼钟右之·其四
作者：李之世
朝代：明

虽将四大等微尘，石火光中幻住身。本草无灵休问药，皮囊如蜕曷寻真。故交泪泫陈刍地，瘴海坟霾冠玉人。从此衡门无履迹，莺声啼老柳衙春。
惜别
作者：李之世
朝代：明
体裁：古风

有美一人兮，羌姱脩而独处。扈芝兰以为裾兮，曳明珰之累累。排风云而遐览兮，抗埃�而遥举。瞻脩涂之纡阻兮，思蹇产乎延伫。夫既眷余以惠好兮，又申之以芳期。时冉冉其将届兮，风波忽而间之。仰明月之皎皎兮，纷独鉴余罗帏。众星俨其历历兮，白露湛而未稀。步长廊以徙倚兮，迷不知其所为。昔交甫之奇逢兮，解明珠于汉浦。若洛嫔与神女兮，固余心之所慕。余既抱此■�兮，汨临风而罔诉。余令灵氛司筮兮，令蹇脩以通情。曰两美其必合兮，两爱其必成。驾云軿与星幄兮，摩阊阖乎余上征。饮余马于天津兮，撷桂华于月窟。玉皇悯余之幽衷兮，亦缔之以灵匹。羌明眸与皓齿兮，焉蕙心与兰质。欢婉娈之绸缪兮，要余盟乎皎日。余结以罗带兮，又袭之以蕙裳。遗余以佩褋兮，汨期焉而吾以行。情连蜷而不舍兮，余亦黯黯其惨怆。块余独罹此暌隔兮，渺不知夫天路之茫茫。青鸟遗余鸾笺兮，既订之密约。夫何告余以不閒兮，步邅回而反却。余欲度而无车兮，欲逝而无航。苟余情之可质兮，虽阒寂夫何伤。彼天高犹可越兮，路远亦可即恐迟回而不吾顾兮，余怀怅其靡极。兽踯躅犹思求群兮，鸟孤栖而鼓翼。纷余独索居而孑处兮，恍屏营而陫恻。星歘歘而欲稀兮，月黮黮而将匿。溘时序之播迁兮，既零露而霣霜。木叶萎而辞干兮，众草萋其烟黄。何草木之摇落兮，睇松柏而劲好。谅美人之姱信兮，曰岁寒其永保。怀朕情而不发兮，羌独悲此远道也。长憯怛以增欷，孰云察余之中抱也。余纫秋兰以继佩兮，集申椒其纷罗。余情虽惝恍兮，顾余心实靡他。昔尾生之抱柱兮，宁徇义而沈波。翻雨云于掌上兮，固薄俗之所讹。结幽盟于金石兮，槛明月而长歌。歌曰：皓魄盈盈，流光烂兮。彼美者谁，姿容婉兮。横调玉箫，吹参差兮。手撚璚华，寄远思兮。思而不见，泪欲颓兮。愿方惠好，永矢不堕兮。
感怀
作者：李之世
朝代：明

孤松生绝壑，萝生松树巅。严风摧松枝，茑萝安得完。如何相郁抱，中道忽弃捐。行行白日暮，驱马度高原。
慰羽甫家兄失磬拈得四支韵
作者：李之世
朝代：明

清斋閒寂寂，韵友亦何之。去住同为幻，声闻此暂离。转经残月后，对客罢谈时。翻觉无长物，沈冥或在兹。
憩南桥茶亭戏题僧簿
作者：李之世
朝代：明

马蹄扑扑古堤边，却到招提似野廛。老佛无缘空守屋，山僧逢著便抄钱。香厨饭熟乌从掠，草榻莎深鹿借眠。莫道空门寒不过，宰官今亦抱寒毡。
戏作调文起兼以自嘲
作者：李之世
朝代：明

银蒜押帘镇绣箔，宝篆烟馩罩翠幕。公子兰房深又深，玉绨半臂犹嫌薄。屏外酸风刮刮寒，玉围遮煖排香阁。蜃窗光送日曈曈，梦中犹抱玉玲珑。美人香额初描黛，何郎粉面半流红。热情偎得如炽炭，仙袖飘来尚倚风。中林措大竹方床，梅花帐里伴蟾光。休云冷落鸳鸯债，省得金钱买药王。
戏和陈子明自嘲
作者：李之世
朝代：明

叱咤如醉如梦，沈冥非佛非仙。半褐閒寘一榻，百钱且挂两肩。逢人祇合拚饮，醉中自爱逃禅。胡奴不用送米，支遁何须索钱。以马喻指是马，草玄尚白非玄。閒思日月过隙，恰似箭括离弦。漫尔烟霞痼疾，真成湖海痴颠。老去空馀侠骨，生来不受人怜。毕竟宜寘何地，自断休问皇天。
戏咏古翁仲
作者：李之世
朝代：明

蹲蹲立两旁，寒暑罔移易。既作巨人观，胡为墓下役。穷泉永不晨，徒留石人迹。不知年代深，暮雨空山碧。
戏咏荔枝盘词
作者：李之世
朝代：明

天然幻出有岩峦，面面看时几许宽。九曲武夷穿未过，请君来咽荔枝盘。饼饵那堪易荔枝，坡翁怪石未为奇。绛房冰粒无人嚼，施与庐山老衲师。千峰流出玉浆寒，勾漏真人此炼丹。火枣交梨浑俗品，一盘擎出荔枝丸。树里丛丛荔子湾，石桥流水雪潺潺。江南六月榕荫道，谱入襄阳作砚山。
戏咏荔枝盘词·其一
作者：李之世
朝代：明

天然幻出有岩峦，面面看时几许宽。九曲武夷穿未过，请君来咽荔枝盘。
戏咏荔枝盘词·其三
作者：李之世
朝代：明

千峰流出玉浆寒，勾漏真人此炼丹。火枣交梨浑俗品，一盘擎出荔枝丸。
戏咏荔枝盘词·其二
作者：李之世
朝代：明

饼饵那堪易荔枝，坡翁怪石未为奇。绛房冰粒无人嚼，施与庐山老衲师。
戏咏荔枝盘词·其四
作者：李之世
朝代：明

树里丛丛荔子湾，石桥流水雪潺潺。江南六月榕荫道，谱入襄阳作砚山。
戏赠医士从戎限韵
作者：李之世
朝代：明

梁生家世八闽人，少小学书并学剑。近得龙宫不死方，炼就昆吾跃冶焰。朝寻山顶采黄精，夜倚旄头看紫电。匣里龙蛇或一吼，袖中黄白将九转。逃名岂学吴门隐，排难儗飞聊城箭。朅来海上请缨去，漫尔壶中施药遍。芙蓉七宝冲星孤，芝草三花带露碾。隔垣且窥越人脏，射生须溥单于面。功成铸剑来种药，海外三山任游衍。
戏赠常姬画荷便面
作者：李之世
朝代：明

荷花荷叶一般香，拨叶搴花两柄长。欲折荷花贻欢子，留将荷叶盖鸳鸯。
戏赠梁伯静
作者：李之世
朝代：明

那能逐逐老风尘，三尺虬髯七尺身。若待尚平婚嫁毕，古来名岳定无人。
戏赠郑圣符新婚
作者：李之世
朝代：明

多年才射雉，此夕快骑凰。带结同心缕，衿薰异国香。低声呼小玉，偷眼觑檀郎。昨雨连朝暗，为云梦楚王。
打鱼歌
作者：李之世
朝代：明

清江八月潮头涨，渔父拦江呼举网。江头少妇趁潮归，觅得鲤鱼置兰桨。提刀欲剖且踟蹰，中有情人锦字书。绛鳞赪尾蠕蠕动，投向江波信所如。渔人使船如使犊，出没波心似平陆。船头抛网如抛梭，往来欸乃唱渔歌。江潭黝杳不见底，网入如胶提不起。投竿掷网撇波去，恍见仙人骑赤鲤。小鱼掇荇带，翻与大鱼会。大鱼啖小鱼，跳入罟中居。渔人得鱼换酒沽，一饱旋复弃其馀。白浪如山罟如簇，竭泽穷源探水族。樯倾柁折须臾事，渔子亦饱江鱼腹。赢输物理皆自然，弱肉谁司造化权。
打鱼歌·其一
作者：李之世
朝代：明

清江八月潮头涨，渔父拦江呼举网。江头少妇趁潮归，觅得鲤鱼置兰桨。提刀欲剖且踟蹰，中有情人锦字书。绛鳞赪尾蠕蠕动，投向江波信所如。
打鱼歌·其三
作者：李之世
朝代：明

小鱼掇荇带，翻与大鱼会。大鱼啖小鱼，跳入罟中居。渔人得鱼换酒沽，一饱旋复弃其馀。白浪如山罟如簇，竭泽穷源探水族。樯倾柁折须臾事，渔子亦饱江鱼腹。赢输物理皆自然，弱肉谁司造化权。
打鱼歌·其二
作者：李之世
朝代：明

渔人使船如使犊，出没波心似平陆。船头抛网如抛梭，往来欸乃唱渔歌。江潭黝杳不见底，网入如胶提不起。投竿掷网撇波去，恍见仙人骑赤鲤。
披莽
作者：李之世
朝代：明

披莽从今始，旷然就剪除。朴椎存古意，疏野可吾庐。萤熠萝轩火，蜗行石壁书。因兹便寝处，不乐亦何欤。仄仄鱼鳞径，疏疏虎眼篱。药移他地本，柳剩去年枝。忌俗删其偶，蠲繁割所私。莫言閒閒事，调剂有时宜。鹏翼垂云外，焦冥睫里栖。人间无不有，物性也难齐。破梦看隍鹿，观心养木鸡。翛然唯所适，吾亦任天倪。到海天弥大，应无天外人。地逢南不满，花度腊犹春。晦朔通潮息，东西走曜轮。因知一室内，可以观无垠。
披莽·其一
作者：李之世
朝代：明

披莽从今始，旷然就剪除。朴椎存古意，疏野可吾庐。萤熠萝轩火，蜗行石壁书。因兹便寝处，不乐亦何欤。
披莽·其三
作者：李之世
朝代：明

鹏翼垂云外，焦冥睫里栖。人间无不有，物性也难齐。破梦看隍鹿，观心养木鸡。翛然唯所适，吾亦任天倪。
披莽·其二
作者：李之世
朝代：明

仄仄鱼鳞径，疏疏虎眼篱。药移他地本，柳剩去年枝。忌俗删其偶，蠲繁割所私。莫言閒閒事，调剂有时宜。
披莽·其四
作者：李之世
朝代：明

到海天弥大，应无天外人。地逢南不满，花度腊犹春。晦朔通潮息，东西走曜轮。因知一室内，可以观无垠。
拟古
作者：李之世
朝代：明

左手持一缣，右手持一素。昨日是新人，今日新人故。将缣来比素，祇在两手间。怜新与弃故，翻手作波澜。
拟登极日五色云见
作者：李之世
朝代：明

玉烛皇图固，金縢历数归。三辰方在御，五位俨垂衣。佳气浮仙仗，祥云捧禁闱。彩圜星纬动，光夹日轮辉。万国瞻玄象，千官拜紫微。瑞烟长矞矞，冲穆想宸威。
拨闷
作者：李之世
朝代：明

悼往事已延，绵思耿如昨。门楹亦洒扫，香闺仍封钥。流尘结绮窗，丝罥罥罗幕。燕归旧巢空，蜂度馀花落。悟彼芳景徂，如何不欢谑。冥心谢区累，达生庶可托。
挽吴别驾
作者：李之世
朝代：明

含砂终误毒，抱玉岂鸣冤。一死酬臣节，千秋作礼魂。棘林新鬼哭，白日帝城昏。不是能尸谏，何由感至尊。
挽王师祖我希公
作者：李之世
朝代：明

万里携家瘴疠俱，一官牢落寄江隅。魂归华表人疑鹤。梦绕云霄舄是凫。尚有生祠遗海峤，谁传哀讯入皇都。独怜宦况清如水，悬橐萧萧此问途。
挽苏新男司训
作者：李之世
朝代：明

瘴海聊归骨，家山尚旅魂。问程指绿水，行哭向青门。宦薄身同弃，人亡道不尊。从来生死地，交谊不须论。鹏翮志犹壮，蝇头帙已陈。可怜贫到骨，未免死资人。丹旐朱厓道，青刍碧海滨。潸然一相送，不觉已沾巾。
挽苏新男司训·其一
作者：李之世
朝代：明

瘴海聊归骨，家山尚旅魂。问程指绿水，行哭向青门。宦薄身同弃，人亡道不尊。从来生死地，交谊不须论。
挽苏新男司训·其二
作者：李之世
朝代：明

鹏翮志犹壮，蝇头帙已陈。可怜贫到骨，未免死资人。丹旐朱厓道，青刍碧海滨。潸然一相送，不觉已沾巾。
挽陈宪副
作者：李之世
朝代：明

斯人皆欲杀，到死不相饶。怒眦看疑裂，雄心血未销。情翻新旧局，世阅往来潮。独有穷交泪，还同絮酒浇。热肠偏我辈，馀子不堪云。世法宁容此，伊人讵识君。气终悬峭壁，笔亦凛雄军。侠骨归何地，要离岂愿群。
挽陈宪副·其一
作者：李之世
朝代：明

斯人皆欲杀，到死不相饶。怒眦看疑裂，雄心血未销。情翻新旧局，世阅往来潮。独有穷交泪，还同絮酒浇。
挽陈宪副·其二
作者：李之世
朝代：明

热肠偏我辈，馀子不堪云。世法宁容此，伊人讵识君。气终悬峭壁，笔亦凛雄军。侠骨归何地，要离岂愿群。
插槿
作者：李之世
朝代：明

此是空门不住身，到来香国作花神。墙隈篱脚多多插，看取枝头日日新。
摘荔枝和谢欧阳晦夫
作者：李之世
朝代：明

往来四海五经年，制得沈香黑角冠。土人笑指私相诧，赠我抺额青花缦。白藤细笠黄皮屐，我今暂与俗相安。从来入俗须从俗，且与扬波泛其澜。万安藤枕细且滑，定安草簟冰纹寒。携之花阴供午睡，要与家山一样看。海风啸林夏不热，荔枝五月遍冈峦。脱冠戴笠游其下，新衣黎葛轻如纨。三杯粘酒颓然醉，先生颜赛荔枝丹。倾筐倒来携满袖，饱啖还解带围宽。东坡韶腹佞其舌，作词翻笑海翁酸。
撷芳亭夜话
作者：李之世
朝代：明

闻亭秋气早，芳树晚留飔。爱此槐阴月，清光来入池。微吟穿竹径，对语隔花枝。渐觉明河没，城头晓漏迟。
效挽歌
作者：李之世
朝代：明

逝水自东驰，浮云自西徂。与我周旋久，形影渐以疏。明知不可度，药饵强相扶。岩风动罗帏，吹我骨髓枯。讣音忽远闻，爱憎异悲愉。家人罗前庭，为我身后图。一身不自保，宁问妻与孥。妻孥浑不解，袒跣悲以呼。凌晨设祖奠，门外驾灵舆。室庐让与人，逼我山泽居。出郭独彷徨，四野冢累累。向来携手伴，执绋共前驱。车徒空杂遝，祇为观者娱。长揖谢世人，来与魍魉俱。
散饮〔馆〕后寄蒋生
作者：李之世
朝代：明

君家三径自为堂，忆我横经碧沼旁。一笑流光怜过鸟，十年岐路叹亡羊。疏帘钩月琴书净，细雨翻阶橘柚香。樗散别来成底事，晚风红叶满山房。
新制沈香冠和椰子冠韵
作者：李之世
朝代：明

揩磨玄角映霜丝，鹤氅鸠筇物外仪。五指黎人为木客，三山仙子是冠师。奇香到眼余偏赏，异国传来人未知。才向镜前簪一会，封函留待入林时。
新婚别
作者：李之世
朝代：明

由来生别苦，不似新婚时。踏月频惊影，临妆懒画眉。带自同心结，琴调绝命词。愁心看鸿雁，无字寄相思。
新宁道中
作者：李之世
朝代：明

荒城才斗大，比屋似星疏。夜市多蒲席，山猺半穴居。民贫惟种豆，地瘠不宜蔬。客况殊无味，悠悠念故庐。孤馆不遑寐，迢迢刻漏长。留灯共客话，催仆检行装。城角犹残月，河堤半晓霜。归心正悽恻，欲济又无航。行行踰峻坂，望望是那西。古道无人迹，荒原尽兽蹄。瓦窑依壑稳，茆屋傍林低。一阵冲寒过，长风送鸟啼。独行三十里，草树密冥濛。买食投荒店，迷途问小童。天遥山点翠，霜重叶垂红。怪石蹲崖立，疑穿虎豹丛。翻疑川路尽，回合见江滨。吹角牛归垄，鸣铎渡唤人。山光晴冉冉，潭照碧粼粼。且复随流去，征途休问津。维舟沙渚静，霜落见潮痕。雀噪寒枝聚，人争水渡喧。畏途藏姓字，混俗变乡言。今夜浔洋宿，计程近故园。